text:
ा पुढील कायाप्रकारीताच जोडली आहे.
दिनांक 21 DEC 2018
(नवल किशोर राम)
मा. जिल्हाधिकारी, पुणे तथा अध्यक्ष
जिल्हास्तरीय दुष्काळ देखरेख समिती
प्रति,
१. मा.प्राचार्य,
सर्व संलग्नित महाविद्यालये
२. मा.संचालक,
सर्व मान्यताप्राप्त संस्था
३. मा. विभागप्रमुख,
सर्व शैक्षणिक विभाग
विषय - खरीप हंगाम २०१८ दुर्घटनी परिस्थितीचा अनुषंगाने केलेल्या उपाययोजनांची अमललबजावणी करणे बाबत
संदर्भ - १. उच्च व तंत्र शिक्षण विभाग, शासन परिपत्रक क.शुल्क . ५२१८/प्र क्र ४४३/ मशि
२ दिनांक ०३ नोव्हेंबर २०१८
२ उच्च व तंत्र शिक्षण विभाग, शासन निर्णय क.संकीर्ण २०१८/प्र क्र ३८१ताशी ४
दिनांक ५ नोव्हेंबर २०१८
३ उच्च व तंत्र शिक्षण विभाग, शासन परिपत्रक क.शुल्क . ५२१८/प्र क्र ४४३/ मशि
२ दिनांक १७ नोव्हेंबर २०१८
४ उच्च व तंत्र शिक्षण विभाग, शासन निर्णय क.संकीर्ण २०१८/प्र क्र ३८१ताशी ४
दिनांक २० नोव्हेंबर २०१८
महोदय/महोदया,
वरील संदर्भांकित पत्रांतर्वे व शासन निर्णय यामध्ये नमूद केलेल्या तरुदर्दीना अनुसरून आपल्या स्तरावर योग्य ती कार्यवाही करण्यात यावी, ही विनंती.
कल्याणे.
आपला
उपकुलसचिव
(छाननी व तालिनीकरण)
विषय: खरीप हंगाम २०१८ दुष्काळी परिस्थितीच्या अनुसंधानाने केलेल्या उपाययोजनांची अमंलबजावणी करणेबाबत...
संदर्भ: १) उच्च व तंत्र शिक्षण विभाग, शासन परिपक्त, क्र. शुल्क-५२७८/प्र.क्र.४३३/मार्श-२, दिनांक ३ नोव्हेंबर, २०१८
२) उच्च व तंत्र शिक्षण विभाग, शासन निर्णय, क्र. संकीर्ण-२०१८/प्र.क्र.३८७/तांशि-४, दिनांक ५ नोव्हेंबर, २०१८
३) उच्च व तंत्र शिक्षण विभाग, शासन परिपक्त, क्र. शुल्क-५२७८/प्र.क्र.४३३/मार्श-२, दिनांक १७ नोव्हेंबर, २०१८
४) उच्च व तंत्र शिक्षण विभाग, शासन निर्णय, क्र. संकीर्ण-२०१८/प्र.क्र.३८७/तांशि-४, दिनांक २० नोव्हेंबर, २०१८
मा. मंत्री (मदत व पुनर्वसन) यांच्या अध्यक्षतेखाली गाठीत करण्यात आलेल्या मंत्रीमंडळ उपसमितीच्या दिनांक १७/१२/२०१८ रोजीच्या बैठकीमध्ये खरीप हंगाम २०१८ दुष्काळी परिस्थितीच्या अनुसंधानाने केलेल्या उपाययोजनाबाबतचा आढळा घेण्यात आला आहे. सदर बैठकीत दिलेल्या निर्देशानुसार आपणास कल्याणात येते की, दुष्काळ सहस्य भागातील विद्यार्थ्यांची परीक्षा फी माफ करण्याबाबत शासनाने दिनांक ३ नोव्हेंबर, २०१८, दिनांक ५ नोव्हेंबर, २०१८, दिनांक १७ नोव्हेंबर, २०१८ व दिनांक २० नोव्हेंबर, २०१८ रोजी निर्मित केलेल्या आदेशांची कृपया काटेकोपणे अमंलबजावणी करावी. महसूल व वन विभागाने जाहीर केलेल्या दुष्काळ सहस्य भागातील
Dibee
28/12/18
D.R.(C&T)
Director
विद्यार्थीकडून परीक्षा शुल्क आकरण्यात येऊ नये. तसेच त्यांच्या असल्यास, सदर शुल्क विद्यार्थ्याना परत करण्यात यावे.
2. याबाबत करण्यात आलेल्या कार्यवाहीचा अहवाळ कृपया शासनाकडे पाठविण्यात यावा.
(संजय धारुरकर)
अवर सचिव, महाराष्ट्र शासन
प्रतः-
1) संचालक, तंत्र शिक्षण संचालनालय, महाराष्ट्र राज्य, मुंबई.
2) संचालक, उच्च शिक्षण संचालनालय, महाराष्ट्र राज्य, पुणे
3) सर्व विभागीय तंत्र/उच्च शिक्षण सहसंचालक,
त्यांनी त्यांच्या अख्त्यारीतील संस्थांबरोबर बैठक घेऊन या योजनेची अमंलबजावणी त्वरित करण्याच्या सूचना सर्व संस्थांना दाखल करण्यात आहे. त्यांच्या अहवाल संचालकांमार्फत शासनाकडे पाठवावा.
4) उपसचिव (मशी), उच्च व तंत्र शिक्षण विभाग, मंत्रालय, मुंबई-३२.
प्रति,
१. मा.प्राचार्य,
सर्व संलग्नित महाविद्यालये
२. मा.संचालक,
सर्व मान्यताप्राप्त संस्था
३. मा. विभागप्रमुख,
सर्व शेक्षणिक विभाग
विषय - सन २०१८.२०१९ च्या खरीप हंगामातील दुष्काळ सदृश्य ताळुक्यातील महाविद्यार्थीन विद्यार्थ्यांची परीक्षा शुल्क माफ करण्याबाबत
संदर्भ - १. शासन निर्णय क्र. 'शाळेय शिक्षण विभाग क्रमांक एफडी १५९२/१२०७/११३२/ सार्थ ५, दिनांक १८ ऑक्टोबर, १९९३
२ महसुल व वन विभाग शासन निर्णय, क्र एससीवाय.२०१८/प्र क/८९/म ७ दिनांक २३ ऑक्टोबर, २०१८
३ महसुल व वन विभाग शासन निर्णय, क्र एससीवाय.२०१८/प्र क/८९/म ७ ब दिनांक ३१ ऑक्टोबर, २०१८
४ उच्च व तंत्र शिक्षण विभाग, शासन परिपत्रक क्र शुल्क . ५२१८/प्र क्र०१३/ मश्रूम २ दिनांक ०३ नोव्हेंबर, २०१८ दिनांक १७ नोव्हें


text:
संशयास्पद जोड आणि हाडे काढून टाकण्यासाठी एक जुना जिलेटिन उपाय - सान्ते प्लस मॅग - टेली रिले
संशयास्पद जोड आणि हाडे काढून टाकण्यासाठी एक जुना जिलेटिन उपाय - सान्ते प्लस मॅग
रोजच्यारित्या टिकून राहण्यासाठी सांधे आणि हाडांचा त्रास त्रासदायक ठरू शकतो. हे आजार निरंतर असो किंवा वारंवार असो, बहुतेकदा ते ज्यांचा अनुभव घेतात त्यांचे जीवनमान बिघडू शकते. या वेदना शरीराच्या कित्येक भागावर परिणाम करणारे किंवा हात, पाय, मागचे किंवा टेंडरमध्ये स्थानिकीकृत केल्या जाऊ शकतात. परंतु अशी काही नैसर्गिक उपचारं आहेत जी या लक्षणांपासून मुक्त होऊ शकतात आणि रुग्णाची सामान्य स्थिती सुधारू शकतात. आम्ही तुम्हाला आणखी सांगतो.
ancienसांधेत्यातूनचअनिश्चितदूरसरसलेसMAG
टील्स रिले 23939 पोस्ट 0 टिप्पण्या
2021 - लोकांपर्यंत महाविद्यालयीन भ्रष्टाचाराची खटला पुढे ढकलू इच्छित लोरी लोगलिन आणि नवरा
व्हिएतनामीच्या 13 रेस्टॉरंट प्रकल्पांतून गवत छप्पर शोध लावला

config: mr


text:
गेम्स संग्रहण | स्लॉट मशीन खेळ | ऑनलाईन कॅसिनो | स्लॉट्स. लि गेम्स संग्रहण | स्लॉट मशीन खेळ | ऑनलाईन कॅसिनो | स्लॉट्स. लि
स्लॉट्स लि. येथे मृत स्लॉटचे पुस्तक
ऑनलाइन व्हिडिओ स्लॉट्सवर लोक इतके प्रेम का करतात ही मुख्य कारण म्हणजे आश्चर्यकारक आणि आकर्षक वैशिष्ट्ये आहेत. आज स्लॉट गेम्स उत्कृष्ट थीमसह येतात, जे विकासकांना ग्राफिक आणि रुचीपूर्ण वैशिष्ट्ये, वैशिष्ट्ये आणि चिन्हे जोडण्याची परवानगी देतात. यामुळे प्रत्येक गेम परिचित होतो परंतु त्याच वेळी मिल-ऑफ-द-मिल गेमपेक्षा बरेच वेगळे आणि रोमांचक होते. सध्या ऑनलाइन लोकप्रिय असलेल्या रुचिपूर्ण व आकर्षक स्लॉट खेळाचे उत्तम उदाहरण आहे डेड स्लॉटचे पुस्तक. प्ले 'एन गो' द्वारा रिलीझ करण्यात आलेला हा गेम इजिप्शियन थीमसह आला आहे आणि सध्या येथे उपलब्ध आहे _URL_
डेड स्लॉट्सचे वचन काय आहे?
द डेड स्लॉटचे पुस्तक अपरिचित व्यक्तीस समतोल राखण्याचे जवळजवळ अशक्य कार्य व्यवस्थापित करते. परिणाम एक मनोरंजक आणि मनोरंजक खेळ आहे जो समजणे आणि खेळणे देखील सोपे आहे. हे बर्‍याच भिन्न वैशिष्ट्यांसह येत नाही जे गेमला गोंधळात टाकणारे आणि गुंतागुंतीचे बनवू शकते, त्याऐवजी उपलब्ध असलेल्या वैशिष्ट्यांमुळे अशा प्रकारे डिझाइन केले गेले आहे की ज्यामुळे खेळाला अधिक मजा येते! इजिप्शियन थीम चांगल्या प्रकारे समाकलित केली गेली आहे आणि विशेषत: प्रभावी पार्श्वभूमी आणि पार्श्वभूमीतील आनंददायक परंतु मादक संगीत आहे.
डेड स्लॉट लेआउटचे पुस्तक
डेड स्लॉट्स बुक एक सोपा आणि सरळ लेआउटसह येतो. मानक 5 × 3 बोर्ड असलेले, खेळाडूंना 10 सक्रिय पे-लाइन प्रदान केल्या आहेत. येथे पकड म्हणजे खेळ वैयक्तिकृत करण्यास देखील अनुमती देते जेथे खेळाडू त्यांच्याबरोबर खेळायला हव्या असलेल्या पे-लाइनची संख्या, नाणींची संख्या आणि नाण्यांचे मूल्य इत्यादी निवडू शकतात. संपूर्ण संयोजन खेळाडूंना कमीतकमी पैज प्रदान करतो. 0.10 क्रेडिट्स आणि प्रति स्पिन जास्तीत जास्त 100 क्रेडिटची पैज.
उपलब्ध विविध गेम चिन्हे
डेड स्लॉट्स बुक काही आकर्षक प्रतीकांसह येतात जे संपूर्ण गेम तेजस्वी, दोलायमान आणि आकर्षक बनवतात. खेळाडूंना एकूण 9 प्रतीके दिली जातात जिथे 5 प्रमाणित रॉयल आहेत आणि कमी पैसे देणारी चिन्हे आहेत. खेळाडू 3 ते 5 प्रतीकांसाठी 5 ते 100 पट भागभांडवल मिळविण्याची अपेक्षा करू शकतात. जिंकलेली डावीकडून उजवीकडे मोजली जाते आणि नाणी स्वरूपात दिली जातात.
अधिक मौल्यवान चिन्हे खूप अधिक मनोरंजक आहेत आणि त्याद्वारे प्रतिनिधित्व करतात इजिप्शियन ओसिरिस, ubनुबिस आणि होरस देवता. ओसीरिस या तिघांपैकी सर्वात मौल्यवान आहे आणि 5 प्रतीकांसाठी 2000 पट जास्त भागभांडवल प्रदान करते. Ubनुबिस आणि होरसची किंमत एकसारखीच आहे, जोपर्यंत 750 पट जास्त भागभांडवल प्रदान करते.
अखेरीस, लॉटचे सर्वात मूल्यवान प्रतीक म्हणजे रिच वाइल्ड प्रतीक. हे 5 प्रतीकांसाठी 5000 पट भागभांडवल प्रदान करते, ज्यामुळे जास्तीत जास्त पैज सह 500000 क्रेडिट्स बनतात. हे प्रतीक विशेषत: मुक्त स्पीन मोडमध्ये मौल्यवान आहे, जिथे यादृच्छिकपणे निवडलेले चिन्ह वाढते प्रतीक बनते आणि जॅकपॉट परिणामी संपूर्ण बोर्ड व्यापण्याची क्षमता असते.
डेड स्लॉट्स बुक एक आनंददायक स्लॉट गेम आहे आणि प्लेअर पुरेसे भाग्यवान असल्यास, त्यास प्ले करणे मनोरंजक आणि फायदेशीर बनवते अशा वैशिष्ट्यांसह येते!

dataset: uonlp/CulturaX


text:
भाजी पाल्‍यांचे दर दीडशे-दोनशेच्‍या घरात
सर्वसामान्‍यांच्‍या खिशाला महागाईचा तडका
सातारा : पेट्रोल, डिझेल आणि गॅसच्‍या दराचे सीमोल्‍लंघन सुरू असतानाच भाजी पाल्‍यांच्‍या दराने रोज उच्‍चांक स्‍थापन करण्‍यास सुरुवात केली आहे.भाजीपाल्‍यांचे दर दीडशे-दोनशेच्‍या घरात जाऊन ठेपल्‍याने सर्वसामान्‍यांच्‍या खिशाला महागाईचा तडका बसत आहे. विविध कारणांमुळे वाढलेले भाजीपाल्‍याचे हे दर कमी होण्‍यास आणखी काही दिवस लागण्‍याची शक्‍यता असल्‍याचे मत शेतकरी व्‍यापारी आणि विक्रेते व्‍यक्‍त करत आहेत.
गेल्‍या काही दिवसांत पेट्रोलचा दर ११० रुपये, तर डिझेलचा दर १०० च्‍या घरात ठाण मांडून बसला आहे. पेट्रोल आणि डिझेलचे दर वाढले असतानाच घरगुती गॅस सिलिंडरने एक हजार रुपयांचा पल्‍ला गाठत सर्वसामान्‍यांचा खिसा मोकळा करण्‍यास सुरुवात केली. पेट्रोल-डिझेल आणि गॅसच्‍या दरवाढीमुळे कोलमडलेले बजेट सावरण्‍याचा प्रयत्‍न सर्वसामान्‍यांकडून सुरू असतानाच भाजीपाल्‍याने दररोज दराचे उच्‍चांक करण्‍यास सुरुवात केली आहे.
गत १५ दिवसांपासून मंडईत टोमॅटोचा दर १०० च्‍या घरात ठाण मांडून बसला आहे. टोमॅटोपाठोपाठ वांगी, पावटा, फ्‍लॉवर, कोबी, गवारी, भेंडी, दुधी भोपळा, दोडका यांच्‍या दराने शंभरी ओलांडत २०० कडे धाव घेतली. रविवारी सातारा येथील भाजीपाल्‍याचे किरकोळ विक्रीचे दर ऐकून सर्वसामान्‍यांच्‍या तोंडचे पाणी पळाले. मध्‍यंतरीच्‍या काळात झालेला अवकाळी पाऊस, त्‍यानंतर अचानक वाढलेली थंडी, धुक्‍यामुळे पिकावर पडणाऱ्या रोगांत झालेली वाढ, वाढलेले इंधन दर, त्‍यामुळे वाढलेले वाहतुकीचे दर, तोडणी, भरणीचे वाढलेले दर, मजूर कमतरतेमुळे शेतमालाची आवक घटली आहे. आवक घटल्‍याने तसेच गरजेइतका शेतमाल शेतात शिल्‍लक नसल्‍याने मालाचे दर वाढले असून, ते कमी होण्‍यास एक महिन्‍याचा कालावधी लागू शकतो, असे विक्रेते, शेतकरी, व्‍यापारी सांगत आहेत.
डबा नसल्‍याने पालकांची सुटका
कोरोनाच्‍या कारणास्‍तव शाळांचे कामकाज अल्‍पकाळ सुरू असल्‍याने विद्यार्थ्यां‍ना शाळेत डबा आणण्‍यास मनाई करण्‍यात आली आहे. विद्यार्थ्यां‍ना शाळेत डबा द्यायचा नसल्‍याने रोज त्‍यांना डब्‍यात कोणती भाजी द्यायची, याच्‍या कटकटीपासून पालकांची सध्‍यातरी सुटका झाली आहे.


ाठी 120 कोटींचा निधी सरकारने नुकताच मंजूर केला आहे. त्यातून भाविकांना विविध सोई-सुविधा मिळणे अपेक्षित आहे.भक्तनिवास दूर अंतरावर
महालक्ष्मी मंदिरात येणाऱ्या भाविकांसाठी धर्मशाळा आहे, ती शहरापासून पाच किलोमीटर अंतरावर असलेल्या टेंबलाईवाडी टेकडीजवळ. राज्यातील अनेक मोठ्या व काही महत्त्वाच्या मंदिरातही मंदिराजवळ भक्तनिवासाची सोय समितीमार्फत करण्यात येते; परंतु महालक्ष्मी मंदिरात अशी सोय नाही. त्यासाठी प्रयत्न होण्याची आवश्यकता आहे. मंदिराच्या आतील बाजूस स्वच्छता राखणे, अतिक्रमण काढणे, मंदिराचा बायपास म्हणून होणारा वापर रोखणे असे विविध पातळ्यांवरील नियोजन होण्याची गरज आहे. भक्तांच्या सुविधांवर भर देण्यासाठी ठोस योजना तयार करण्याची आवश्यकता आहे. तब्बल एक कोटी रुपये खर्चून, कोर्ट-कचेऱ्या करून महालक्ष्मी मंदिराच्या आवारात बसविलेल्या न तापणाऱ्या फरशीवर आता पुन्हा मंडप उभारावा लागतो आहे. मध्यंतरी या फरशीवर मॅटचाही प्रस्ताव पुढे आला होता. आता दर उन्हाळ्यात मंदिराभोवती प्रदक्षिणा मार्गावर सुमारे सात हजार 757 चौरस फुटांचा मंडप उभारावा लागतो.भाविकांची लूट
ंमंदिर परिसरातील काही दुकानदारांकडून सहा वारीऐवजी तीन वारी साड्यांची विक्री केली जाते. दुकानदारांना वेळोवेळी सूचना देऊनही फसवणुकीच्या प्रकारांना प्रतिबंध बसलेला नाही. परिसरात सुमारे 18 दुकाने आहेत. तेथे 75 रुपयांपासून ते तीन हजार रुपयांपर्यंतच्या साड्या मिळतात. पूजेचे साहित्य किंवा साड्यांची फारशी चौकशी न करता भाविक खरेदी करतात. साड्या-खणांच्या घड्याही न मोडता, आहे तशा त्या देवीला अर्पण केल्या जातात. स्वाभाविकच साडी सहा वारी आहे, की तीन वारी आणि खण चांगला आहे की जाळीच्या साडीपासून तयार केलेला आहे, यच विचारपूस फारशी कुणी करीत नाही. दुकानदारांवर देवस्थान समितीसह कुणाचेच नियंत्रण नसल्याने असे प्रकार वारंवार घडत आहेत.नाशिक : सप्तशृंग गड उपेक्षित; भाविक वाऱ्यावर!
तुळजापूर, कोल्हापूर, माहूरगड या तीन पूर्ण शक्तिपीठानंतरचे सप्तशृंगगड हे सप्तशृंगी देवीचे अर्धे शक्तीपीठ. उत्तर महाराष्ट्रातील हे प्रमुख देवस्थान असले तरी गडाचा विकास कासवगतीने सुरू आहे. सप्तशृंगीगड विकास आराखडा 25 वर्षांपासून कागदावरच आहे. यापूर्वीचे दोन विकास आराखडे केवळ जागेअभावी लाल फितीत अडकले आहेत. वन विभागाची जागा विकासात मोठा अडसर ठरत आहे. नैसर्गिक सौंदर्य, प्रसन्न वातावरण उत्तर महाराष्ट्रासह गुजरातच्या सीमेला लागून असलेले महत्त्वाचे ठिकाण असूनही विकास आणि पर्यटनाच्या बाबतीत सप्तशृंगगड उपेक्षित आहे.
सप्तशृंगगड विकास आराखडा अंमलबजावणीसाठी जागाच नसल्याने अनेक अडचणी आहेत. येथे सुमारे 350 एकर जागा आहे. त्यातील बहुसंख्य जागा वन विभागाच्या ताब्यात आहे. यामुळे सप्तशृंग गडावर विकासाच्या योजना सीमित आहेत. अस्वच्छता ही चिंतेची बाब
देवस्थान परिसरात असलेली अस्वच्छता ही चिंतेची बाब आहे. सुलभ शौचालय, स्वच्छतागृह, कचरा कुंड्या, दैनंदिन सफाई भाविकांची संख्या लक्षात घेता तोकडी ठरत आहे. यामुळे उघड्यावर शौचास बसऱ्यांचे प्रमाणही मोठ्या प्रमाणात आहे. चैत्रोत्सव, नवरात्रोत्सवात तर बिकट परिस्थिती असते. सप्तशृंग गडावर भाविकांची देवस्थान ट्रस्टपेक्षा प्रामुख्याने व्यापारी मोठ्या प्रमाणावर लूट करतात. दोन प्रमुख उत्सवांत खाद्यपदार्थांसह सर्वच वस्तूंचे दर दुपटीने वाढलेले असतात. निवास व्यवस्थाही तोकडी पडते. त्यामुळे भक्तांची अडचण होते. मुक्काम करण्याची इच्छा असूनही अनेक जण मार्गस्थ होणेच पसंत करतात.
नाशिक जिल्ह्याचे पालकमंत्री छगन भुजबळ यांच्याकडे पर्यटन विभाग असल्याने सप्तशृंगगड विकास आराखड्याच्या बाबतीत भाविकांच्या आशा पल्लवित झाल्या आहेत. भुजबळ यांच्या प्रयत्नांमुळे गडावर सुमारे 31 कोटी रुपये खर्चाची फेनिक्युलर सिस्टिम (रोपवे) बीओटी तत्त्वावर कार्यान्वित होत आहे. यात व्यापारी संकुल, रस्ते, पार्किंग, उद्यान, विश्रामगृह, सुलभ शौचालय यांसह सर्व सोई-सुविधा आहेत. ट्रॉलीनजीकच पाथ वे करण्याचा प्रस्ताव आहे. शासनाने नांदुरी-सप्तशृंगगड रस्ता करून दिला आहे. दोन पाणीपुरवठा योजना यापूर्वी झाल्या. मात्र, त्या कालबाह्य ठरल्या आहेत. दरड कोसळणे प्रतिबंधक उपाययोजनेंतर्गत राज्य सरकारने संरक्षक जाळ्या लावण्यासाठी 23 कोट


मुंबई वृत्तान्त
ठाणे वृत्तान्त
महामुंबई वृत्तान्त
- नवी मुंबईची एकहाती सत्ता नाईकांच्या हातातून निसटू लागली
- राष्ट्रवादी काँग्रेस कार्यकर्त्यांच्या चेहऱ्यावर 'थोडी खुशी, जादा गम'
नाशिक वृत्तान्त
नागपूर वृत्तान्त
नगर/पश्चिम महाराष्ट्र वृत्तान्त
- कोल्हापूर महापालिकेची बँक हमी प्रदूषण नियंत्रण मंडळाकडून जप्त
- 'आयआरबी' कर्मचा-यांना टोप गावातून पिटाळले
मराठवाडा वृत्तान्त
रविवार वृत्तान्त
विदर्भरंग
मोस्ट कमेन्टेड
- अफझलखानाचे भूत
- अखंड महाराष्ट्राचे वचन दिले, तरच भाजपला साथ
- शुभेच्छा देण्यासाठी उध्दव ठाकरेंनी केला अमित शहा, मोदींना फोन
- देशात अजूनही मोदी लाट! - अमित शहा
- राष्ट्रवादी प्रचंड आशावादी!
- रिपब्लिकन, स्वाभिमानी, शिवसंग्रामचा धुव्वा; रासपने लाज राखली
- हरलेल्या बाबांची आणि जिंकलेल्या मुलांची कहाणी!
- एमआयएमचा उदय, भाजपची लाट
मोस्ट रीड
बलुतेदारांसाठी स्वतंत्र महामंडळ ही काँग्रेस पक्षाने राष्ट्रवादी काँग्रेसकडून चोरलेली संकल्पना आहे, महामंडळाच्या कर्जमाफी धोरणाबाबतही काँग्रेसने असाच चोरटेपणा केला आहे. ओबीसींसाठी काहीच न करु शकलेल्या काँग्रेसकडे कल्पकता नसल्यानेच असे प्रकार घडत आहेत. सामाजिक न्यायमंत्री शिवाजीराव मोघे यांच्या चुकीमुळेच ओबीसी विद्यार्थ्यांच्या शिष्यवृत्तीची रक्कम केंद्र सरकारने थकवली. स्वत:ची चूक लपवण्यासाठी ते राष्ट्रवादीची बदनामी करत आहेत, असा स्पष्ट आरोप राष्ट्रवादी ओबीसी विभागाचे प्रदेशाध्यक्ष भानुदास माळी यांनी केला. सामाजिक न्यायमंत्री मोघे यांचा त्यांनी निषेधही केला.
राष्ट्रवादीच्या ओबीसी सेलची उत्तर महाराष्ट्रातील पदाधिकाऱ्यांची बैठक आज येथे राष्ट्रवादी भवनमध्ये आयोजित करण्यात आली होती. राष्ट्रवादीने नागपूर येथे ओबीसींचा राज्यव्यापी मेळावा आयोजित केला आहे, त्याचे नियोजन व सेलची आगामी धोरणे ठरवण्यासाठी विभागीय मेळावे घेतले जात आहेत, त्याची चर्चा आजच्या बैठकीत करण्यात आली. त्यानंतर पत्रकार परिषदेत बोलताना माळी यांनी काँग्रेसवर तोफ डागली. बैठकीत विभागाच्या नाशिक विभागीय अध्यक्षपदावरील सुखदेव चौधरी यांची प्रदेश उपाध्यक्षपदी व विभागीय अध्यक्षपदी सुभाष लोंढे यांची नियुक्ती करण्यात आली.
बलुतेदार महामंडळ स्थापनेची अधिकृत प्रक्रिया सुरु करण्यात आली आहे, त्याची अधिकृत घोषणा उपमुख्यमंत्री अजित पवार नागपुरच्या मेळाव्यात करतील. राष्ट्रवादीने बलुतेदारांचे संघटन सुरु केल्याचे पाहून व आम्ही मांडलेल्या कल्पनेनुसारच मुख्यमंत्र्यांनी काही दिवसांपुर्वी औरंगाबाद येथे बलुतेदार महामंडळ स्थापनेची घोषणा केली. महामंडळांच्या कर्जमाफीची भुमिका राष्ट्रवादीने मांडल्यानंतर मुख्यमंत्र्यांनी खादी ग्रामोद्योग महामंडळाची कर्जमाफी जाहीर केली. परंतु उर्वरीत महामंडळाची कर्जमाफी २ हजार ९०० कोटी रुपयांची होती तर खादी ग्रामोद्योगची केवळ १८३ कोटी रुपयांची आहे, असे माळी यांनी सांगितले.
ओबीसींच्या शिष्यवृत्तीचे गेल्या ४ वर्षांत १ हजार ५०४ कोटी रुपये केंद्र सरकारने थकवले, राष्ट्रवादीच्या प्रयत्नातुन २९३ कोटी रु. मिळाले. सामाजिक न्यायमंत्री मोघे यांच्या चुकीमुळे उर्वरित निधी मिळत नाही, त्यांचा केंद्र सरकारशी योग्य संपर्क नाही, मात्र पक्षाची बदनामी करण्यासाठी शिष्यवृत्तीस राष्ट्रवादीचा विरोध असल्याचे मोघे सांगतात. राष्ट्रवादीवरील हे आरोप खोडसाळपणाचे व खालच्या दर्जाचे आहेत, असे माळी म्हणाले.
ओबीसींचे आरक्षण कमी करुन मराठा समाजास आरक्षण देण्यास विरोध असल्याच्या भुमिकेचा त्यांनी पुनरुच्चार केला. मराठय़ांना आरक्षण देताना ते स्वतंत्रपणे द्यावे, परंतु मराठा समाजातच आरक्षणाविषयी मतभेद आहेत, असे त्यांनी सांगितले. यावेळी सेलचे व पक्षाचे पदाधिकारी अंबादास गारुडकर, सतीश महाले, राजेंद्र महाजन आदी उपस्थित होते. सेलच्या जिल्हाध्यक्षपदी खंडू भुकन (दक्षिण) व प्रशांत शिंदे (उत्तर) यांची नियुक्ती करण्यात आली.
ओबीसी विभाग आगामी विधासभा निवडणुकीत २५ टक्के जागा ओबीसींना देण्याची मागणी राष्ट्रवादीकडे करणार राज्यातील दुष्काळी भागात एप्रिलमध्ये जनावरांसाठी ५०० ट्रक मोफत चारा वाटप करण्याचा निर्णय


म. टा. प्रतिनिधी, जळगाव
पिवळ्याधम्मक सोन्यासाठी प्रसिद्ध असलेला जळगावचा सराफ बाजार धनत्रयोदशीचा मुहूर्त साधण्यासाठी सज्ज झाला असून, या दिवशी सोने खरेदीत लाखो रुपयांची उलाढाल होण्याची शक्यता आहे. ग्राहकांसाठी सुवर्णसंधी म्हणजे महिनाभरापासून बाजार स्थिर आहे.
जळगावचे सोने देशात प्रसिद्ध असल्याने अजूनही अनेक जण खास दिवाळीत खरेदीसाठी जळगावला येतात. दीपोत्सवानिमित्त बाजाराला तेजीची झळाळी लाभली असून, ग्राहकांच्या गर्दीने बाजार फुलू लागला आहे. यंदा पाऊस चांगला झाल्याने बाजारातील मरगळ दूर होईल आणि सोने घेण्यासाठी गुंतवणुकदारांची गर्दी होईल अशी व्यवसायिकांना आशा आहे. त्याला स्थिर दरांचीही साथ मिळाली आहे. आज संध्याकाळी सोने १० ग्रॅमला ३१ हजार ३०० रुपये होते तर चांदी ५२ हजार रुपये किलो होती.
धनत्रयोदशीला असणारी दागिन्यांची मागणी लक्षात घेता नवीन डिझाईन्सची श्रृंखला प्रख्यात शोरूम्समध्ये दिसू लागली आहे. अलंकारावरील कलाकुसर ही जळगावची जमेची बाजू आहे. अलंकारांसह लक्ष्मी पुजनासाठी सोने व चांदीचे शिक्के तसेच गुंतवणुकीसाठी शुद्ध सोन्याच्या तुकड्यांना मोठी मागणी असते.
धनत्रयोदशीसाठी नवीन डिझाईन्सचे दागिने, १ ग्रॅममधील शिक्के उपलब्ध करून देण्यात आले आहेत.
- मनोहर पाटील, जनसंपर्क अधिकारी, आर. सी. बाफना


text:
'भारत'मधील वयोवृद्ध सलमानचा अनोखा लूक रिलीज - Dainik Prabhat
'भारत'मधील वयोवृद्ध सलमानचा अनोखा लूक रिलीज
April 15, 2019 | 1:58 pm
मोस्ट अवेटेड 'भारत' चित्रपटातील सलमान खानचा एक वेगळाच लूक समोर आला आहे. यामध्ये सलमान वयोवृद्ध अवस्थेत दिसत आहे. तसेच त्यावर वर्ष २०१० असे लिहिले आहे. हे नवे पोस्टर सलमानने ट्विटरवर शेअर केले आहे. यावेळी
सलमानने लिहले कि, 'जेवढे पांढरे केस माझ्या दाढी आणि डोक्यावर दिसत आहेत. त्याहून कित्येक पटीने माझे आयुष्य रंगीत आहे'. पोस्टरमध्ये खालच्या भागात अनेक लोक आणि लहान मुले परेशान दिसत आहेत. या चित्रपटात सलमान आणि कतरीना ही जोडी पाच वेगवेगळ्या लुकमध्ये दिसणार आहेत. यात दोघांना तरुणपणापासून वयोवृद्धचा जीवन प्रवास दाखविण्यात आला आहे.
'भारत' या चित्रपटात सलमान खान मध्यवर्ती भूमिकेत असून त्याच्यासह कतरिना कैफ, तब्बू, दिशा पटानी, नोरा फतेही, सुनील ग्रोवरही झळकणार आहेत. या चित्रपटाचे दिग्दर्शन अली अब्बास जफर तर निर्मिती अतुल अग्निहोत्री करत आहे. नेहमीप्रमाणे सलमान खानचा हाही चित्रपट ईदच्या मुहूर्तावर रिलीज होणार आहे.
स्टारकिड म्हणून जुनैदला वशिला नाही
शाहरुख 20 वर्षांनंतर पुन्हा व्हिलन
लग्नाअगोदरच आई होण्याचा ट्रेन्ड
या आठवड्यातील रिलीज (२६ एप्रिल)


text:
नील क्लार्कसन जॉन्सन (जानेवारी २४, इ.स. १९७०:हरारे, झिम्बाब्वे - ) हा कडून १३ कसोटी आणि ४८ एकदिवसीय सामने खेळलेला क्रिकेट खेळाडू आहे.
जॉन्सन, नील
जॉन्सन, नील
पुरुष चरित्रलेख

dataset: wikimedia/wikipedia


text:
अक्षरात तसेच पुराणकांत नमूद करण्यात यावेत. तफावत आढळल्यास निम्नतम दर विचारात घेतले जातो. तसेच प्रमाणक नमूद करून वस्तुंचे स्वतंत्र दर भरणे तसेच सर्व वस्तुसाठी दर भरणे आवश्यक राहिल. एकादया वस्तुचे दर भरला नस्त्यास अथवा निविदामध्ये नमूद प्रमाणक/परिमाण व्यतिरिक्त वेगवेगळ्या प्रमाणक/परिमाणप्रमाणे दर नमूद केले असल्यास तसेच काही अटोसह नमूद करून दर भरले असल्यास अशी निविदा स्विकारली जाणार नाही.
16. निविदा मंजूरी नंतर संस्थेच्या अधिकृत व्यक्तिस आवश्यक तो करारनामा स्वखचांने ₹.100/- चे स्टर्म्प पेपरबर ठरवून दिलेल्या नमुन्यामध्ये त्यातील प्रत्येक टेका सुरू करण्यापूर्वी भरून द्यावा लागेल.
17. एखाद्या संस्थेच्या नांवार खाजगी व्यक्तीस काणपत्याही प्रकारचा पत्रव्यवहार करता येणार नाही (अ) निविदेतील प्रत्येक बाबीचा दिलेल्या दरव्यतीरिक्त त्या बाबीवर कोणत्याही प्रकारचा कर वेगवा दिला जाणार नाही. थोडक्यात निविदेतील सर्व वस्तुचे दर हे सर्व प्रकारच्या करारसहीत व संस्थापोहच असावे. पुरवठा करण्यासाठी स्वतंत्र रक्कम दिल्या जाणार नाही.
18. मंजूर केलेल्या निविदाधारकांनी एकूण कंट्राटाच्या किंमतीच्या 3% रक्कम सुरक्षा ठेव मृण्णून भरावी लागेल. त्यावर कोणत्याही प्रकारचे व्याज मिळणार नाही. कंट्राटाचा कालावधी समाप्त झाल्या शिवाय सदर रक्कम परत मिळणार नाही. कंट्राट परिपूर्ण झाल्यानंतरच सुरक्षा ठेवोयी रक्कम परत करण्यात येईल.
19. निविदा मंजूर झाल्यास भागोदारी करारप्राची स्वतंत्र सदार करावी लागेल.तसेच एखाद या संस्थेच्या नांवार खाजगी व्यक्तीस कोणत्याही प्रकारचा पत्र व्यवहार करता येणार नाही.
20. संस्थेत सोबत पत्रामध्ये नमूद केलेल्या वस्तुचा मालाचा पुरवठा संस्थेच्या मागणी प्रमाणे संबंधित संस्थेत विहीत मुदतीत बिना विलंब पुरवठा करावा लागेल. विहीत मुदतीत पुरवठा न झाल्यास विलंब कालावधी प्रतिदिन ₹.५०/- प्रमाणे दंड किंवा उचित कार्यवाही किंवा दोन्ही करण्यात येईल.
21. विहीत मुदतीत संस्थेच्या मागणी प्रमाणे संबंधित ठेकाच्या मुदत सुरू झाल्याच्या तारखेपूर्ण एक वर्ष व पुढील आदेशपर्यंत राहिल नविन कंट्राट अस्तित्वात येणार अपरिहार्य कारणसंतव विलंब झाल्यास दरम्यानचे कालावध्ये संध्याच्या कंट्राटदारास प्रस्तावित नियम व अटी नुस्सर मंजूर केलेल्या दरप्रमाणे वस्तुचा पुरवठा चालू ठेवण्याची जवाबदारी कंट्राटदारार राहिल. त्याचा जास्तीत जास्त कालावधी ३ महिने राहिल. ते पुढे वाढविण्ये बाबतचा अधिकार विभागाच्य उप-आयुक्त, महिला व बाल विकास पुणे विभाग, पुणे यांना राहिल.
22. निविदा कालावशीत मंजूर बाबीचा पुरवठा हा प्रवेशितांचे हित पाहता संस्था स्तरावर विहीत वेळेत चांगल्या दर्जाच्या-प्रतीत्या वस्तू सौजन्यशील बृत्ताने पुरवठाधारकाने संस्थेस पुरविणे आवश्यक राहिल. कंट्राटदाराचा माल, पुरवठाचा वक्ताशिरपणा, त्याचे पुरवठाधारकांचे सौजन्यशील वर्तन या बाबीवर कंट्राटदाराचा ठेका चालू ठेवणे अगर रहे करणे अवलंबून राहिल.
23. ज्या ट्रेडमार्कस / मॉर्कचा / ज्या परिमाणाचा माल मंजूर केला असेल तोच माल कंट्राटदाराने पुरविणे आवश्यक राहिल. ठेकेदार पुरवित असलेला माल भेसल्युकूक आहे असे निर्देशास आत्यास आणि तसे सिद्ध झाल्यास संबंधित ठेकेदारास भेसल्य प्रतिबंध कायद्यामध्ये तरतुदीस तोड द्यावे लागेल. या नियमाच्या तरतुदीचा उल्लंघनाबावत दंड / शिक्षा होईल त्याच्या संपूर्ण जबाबदारी कंट्राटदाराची राहिल.
24. संस्थेतील प्रवेशाताना आवश्यक बार्बोचा / वस्तुंचा पुरवठा विहित कालावधीत ह्या ज्ञात्यास अशावेळी ताताडीची गरज लक्षात घेऊन निविदातील बार्बोची स्थानिक वाजार पेटेंटून खर्दी करण्यात येईल. अशा खरदीपोटी होणारा खर्च तसेच निविदा मंजुर दर आणि वाजकारभाव यातीलमंजुर दरापेशा जाणा होणारी तफावतीची रक्कम पुरवठाधारकांकडून वसूल करण्यात येईल.
25. मालाचे प्रती / संबंधी शंका उत्पन्न झाल्यास जिल्हा महिला व बाल विकास अधिकारी, पुणे किंवा त्यांनी नेमून दिलेल्या अधिकारांस पुरविलेल्या मालाचा नमुना घेऊन शासकीय प्रयोगशाळेत तापसणोसाठी पाठविण्याचा अधिकार असेल व ही रक्कम कंत्रादारास बंधनकारक राहिल.
26. नमुना तपासणी अहवाल प्रयोगशाळेतून आप्राप्त असल्यास पुरवठा केलेल्या मालाची देखील प्रलंबित देखली जातील व निर्णयानंतर त्यावर योग्य ती कार्यावाही केली जाईल.
27. कंत्रादाराला हे कंत्राट किंवा या कंत्रातील कोणताही भाग इतर कोणत्याही इसमाला, संस्थेला, फर्मला, क

dataset: HuggingFaceFW/finepdfs


text:
धर अंशकालीन कर्मचारी | १ | ० | ० | ० | ० | ० | १ | ० | ० | ० | २ |
| भूकंप प्रस्त | ० | ० | ० | ० | ० | ० | ० | ० | ० | ० | ० |
| प्रकल्प प्रस्त | ० | ० | ० | ० | ० | ० | ० | ० | ० | ० | ० |
| दिव्यांग | एकूण पदे १ पद |
| अंध/अल्पदृष्टी B, LV :- १ पद |
| अनाथ | ० |
| संवगाचे नाव :- दपतर कार्यकूळ (एकूण ०९ पदे) |
|----------------------------------------|
| प्रवर्ग | अ.जा | अ.ज | विज.जा (अ) | भ.ज (ब) | भ.ज (क) | भ.ज (ड) | इ.मा.व | वि.मा.प्र | आ.दु.घ | अराखावी पदे | एकूण पदे |
|--------|------|-----|------------|---------|---------|---------|--------|----------|--------|-------------|--------|
| पदसंख्या | १ | १ | १ | ० | ० | ० | ० | ० | १ | ५ | ९ |
| संवंसाधारण | १ | १ | १ | ० | ० | ० | ० | ० | १ | १ | ५ |
| महिला | ० | ० | ० | ० | ० | ० | ० | ० | ० | ० | २ |
| प्राविष्ठ प्राप्त खेळाडू | ० | ० | ० | ० | ० | ० | ० | ० | ० | ० | ० |
| माजी सैनिक | ० | ० | ० | ० | ० | ० | ० | ० | ० | ० | १ |
| पदवीधर अंशकालीन कर्मचारी | ० | ० | ० | ० | ० | ० | ० | ० | ० | ० | १ |
| भूकंप प्रस्त | ० | ० | ० | ० | ० | ० | ० | ० | ० | ० | ० |
| प्रकल्प प्रस्त | ० | ० | ० | ० | ० | ० | ० | ० | ० | ० | ० |
| दिव्यांग | एकूण पदे १ पद कर्णवर्धीर अथवा एकू यंग्यातील दुर्बलता HH,LD :- १ पद |
| अनाथ | ० |
| प्रवर्ग | अ.जा | अ.ज | विज. (अ) | भ.ज (ब) | भ.ज (क) | भ.ज (ड) | इ.माव | विमा.प्र | आ.दुघ | अराखावी पदे | एकूण पदे |
|--------|------|------|----------|---------|---------|---------|--------|----------|--------|-------------|----------|
| पदसंख्या | 5 | 4 | 3 | 2 | 1 | 1 | 6 | 0 | 8 | 17 | 42 |
रिक्त पदांचे प्रवर्गानिहाय सामाजिक / समतंतर आरक्षणाचे विवरणपत्र
| संबंधांचे नाव :- मोजणीदार (एकूण 42 पदे) |
|------------------------------------------|
| सर्वसाधारण | 1 | 2 | 2 | 1 | 1 | 1 | 1 | 0 | 2 | 6 | 16 |
| महिला | 2 | 1 | 1 | 1 | 0 | 0 | 2 | 0 | 1 | 5 | 13 |
| प्राविष्ट्य प्राप्त खेळाडू | 0 | 0 | 0 | 0 | 0 | 0 | 0 | 0 | 0 | 1 | 1 |
| माजी सौनिक | 1 | 1 | 0 | 0 | 0 | 0 | 1 | 0 | 1 | 3 | 7 |
| पदवीधर अंशकालीन कर्मचारी | 1 | 0 | 0 | 0 | 0 | 0 | 1 | 0 | 0 | 2 | 8 |
| भूकंप ग्रस्त | 0 | 0 | 0 | 0 | 0 | 0 | 0 | 0 | 0 | 0 | 0 |
| प्रकल्प ग्रस्त | 0 | 0 | 0 | 0 | 0 | 0 | 0 | 0 | 0 | 1 | 1 |
दिव्यांग | एकूण पदे : 2 कणबधये अथवा ऐकू येण्यातील दुर्बलता HH,D :- 1 पद अस्थोत्संगता / शारीरीक वाढ खुंटण / आम्ल हल्लाप्रस्त/ OA,OL,AAV,Dw :- 1 पद |
अनाथ | 0 |
| संबंधांचे नाव :- कालवा निरीक्षक (एकूण 51 पदे) |
|------------------------------------------|
| सर्वसाधारण | 3 | 4 | 1 | 1 | 2 | 1 | 1 | 1 | 2 | 9 | 24 |
| महिला | 1 | 2 | 0 | 1 | 1 | 0 | 2 | 0 | 2 | 8 | 17 |
| प्राविष्ट्य प्राप्त खेळाडू | 0 | 0 | 0 | 0 | 0 | 0 | 0 | 0 | 0 | 1 | 1 |
| माजी सौनिक | 1 | 1 | 0 | 0 | 0 | 0 | 1 | 0 | 1 | 4 | 6 |
| पदवीधर अंशकालीन कर्मचारी | 0 | 1 | 0 | 0 | 0 | 0 | 1 | 0 | 1 | 3 | 6 |
| भूकंप ग्रस्त | 0 | 0 | 0 | 0 | 0 | 0 | 0 | 0 | 0 | 1 | 1 |
| प्रकल्प ग्रस्त | 0 | 0 | 0 | 0 | 0 | 0 | 0 | 0 | 0 | 1 | 1 |
दिव्यांग | एकूण पदे :- 2 पदे कणबधये अथवा ऐकू येण्यातील दुर्बलता HH,D :- 1 पद अस्थोत्संगता / शारीरीक वाढ खुंटण / आम्ल हल्लाप्रस्त/ OA,OL,AAV,Dw :- 1 पद |
अनाथ | एकूण :- 1 पद
संस्थात्मक :- 1 पद |
| संवगाचे नाव :- सहायक भांडारपाल (एकूण ०१ पदे) |
|-----------------------------------------------|
| प्रवर्ग | अ.जा | अ.ज | विज. (अ) | भ.ज (ब) | भ.ज (क) | भ.ज (ड) | इ.मा.व | वि.मा.प्र | आ.दु.घ | अराखावी पदे | एकूण पदे |
|--------|------|-----|---------|---------|---------|---------|---------|----------|---------|-------------|---------|
| पदसंख्या | २ | ० | २ | ० | ० | ० | १ | ० | ० | ४ | १ |
रिक्त पदांचे प्रवर्गांनीहय सामाजिक / समांतर आरक्षणाचे विवरणपत्र
| सर्वसाधारण | १ | ० | १ | ० | ० | ० | १ | ० | ० | २ | ५ |
| महिला | १ | ० | १ | ० | ० | ० |


text: हेरगिरी आणि विध्वंसक कारवाया केल्याच्या आरोपावरून फाशीची शिक्षा झालेले भारताचे माजी नौदल अधिकारी कुलभूषण जाधव यांना गोवण्यासाठी पाकिस्तान पुरेपूर प्रयत्न करत आहे.


मुंबई: मराठमोळा दिग्दर्शक ओम राऊत दिग्दर्शित आणि अभिनेता अजय देवगनची प्रमुख भूमिका असलेल्या शूरवीर तानाजी मालुसरेंच्या जीवनावर आधारित चित्रपट 'तानाजी: द अनसंग वॉरियर' हा महाराष्ट्रात करमुक्त करण्याची मागणी होत आहे. दरम्यान राज्याचे माजी मुख्यमंत्री विरोधी पक्षनेते देवेंद्र फडणवीस यांनी मुख्यमंत्री उद्धव ठाकरे यांना पत्र लिहून तानाजी चित्रपटाला महाराष्ट्रात टॅक्स फ्री करण्यात यावा अशी मागणी केली आहे. छत्रपती श्री शिवाजी महाराजांच्या महाराष्ट्रात अधिकाधिक शिवभक्त आणि मराठीजनांपर्यंत हा चित्रपट पोहोचणे आणि या ऐतिहासिक स्मृतींचे जतन होणे अतिशय आवश्यक आहे. म्हणूनच, त्यांच्या शौर्याचे स्मरण होण्यासाठी तानाजी हा चित्रपट राज्यात करमुक्त करा, अशी मागणी फडणवीस यांनी केली आहे. उत्तर प्रदेशपाठोपाठ आता हरियाना सरकारने देखील तानाजी कर मुक्त केले आहे. महाराष्ट्रात देखील तो करमुक्त व्हावा अशी मागणी होत आहे.
देशातील इतर राजांनी हा चित्रपट करमुक्तीचा निर्णय घेतला आहे, त्यामुळे तानाजींचे कार्यक्षेत्र असलेल्या महाराष्ट्रात हा निर्णय त्वरेने होणे गरजेचे आहे, असेही फडणवीस यांनी पत्रात म्हटले आहे. अजय देवगणचा तानाजी आणि दीपिका पादुकोणचा 'छपाक' रूपेरी पडद्यावर एकाच दिवशी रसिकांच्या भेटीला आले. दोन्ही सिनेमाने आतापर्यंत चांगली कमाई केली असली तर यांत तानाजीने कमाईच्या बाबतीत छपाकला मागे टाकले आहे. तानाजी चित्रपटाने 2020 मधील 100 कोटींचा टप्पा गाठणारा पहिला चित्रपट म्हणून मान मिळणार आहे. उत्तर प्रदेशच्या योगी सरकारने राज्यात तानाजी चित्रपट करमुक्त केला होता. त्यानंतर, आता हरियाणातील भाजपा सरकारनेही तानाजी चित्रपट करमुक्त करण्याचा निर्णय घेतला आहे.


text:
ी कारणे काय आहेत ?
श्री. देिेंद्र फडणिीस : (१), (२) व (३) होय. सन २००९ मध्ये लसडको महामींडळाने ललवपक-्ींकलेखक, वाहनचालक, लशपाई तसेच व्यवस्थापक (अबयनहा्) ही पदे कींत्रा्ी तत्वावर जाहहरातीद्वारे भरली आहेत.
सदर पदभरती करताींना त्याींची शैक्षणणक अहयता तपासून लेखी पररक्षा व मौणखक पररक्षा घेण्यात आली होती. कींत्रा्ी पध्दतीने कायरत असलेल्या कमयचाऱयाींना कायम करण्याबाबत लसडको महामींडळाचे िोरण नसल्याने या कमयचाऱयाींना कायम करण्याचा प्रश्न उद्् ावत नाही.
तथावप, या कमयचाऱयाींना लसडको महामींडळाच्या हदनाींक ६/९/२००२ रोजीच्या पररपत्रकानुसार कायमस्वरुपी कमयचाऱयाींना देण्यात येणाऱया बहुताींशी सोयी-सुवविा लागू करण्यात आल्या आहेत.
(४) नाही.
(५) प्रश्न उद्् ावत नाही.
-----------------
िल्याण-डोंबबिली पररसरातील बांदुिाचे बनािट परिाने
(३५) * २९७३८ आकिच.अनांत गाडगीळ : सन्माननीय मुख्यमांत्री
तपासण्यासाठी शोधमोहहम राबविण्याबाबत
पुढील गोष्ींचा खुलासा करतील काय :-
(१) डोंत्रबवली (स्ज.ठाणे) येथे कल्याण लशळर्ा्ा मागायवरील गोळवली गावात राहणा-या एका व्यक्तीला बींदुकीचा बनाव् परवाना वापरल्याप्रकरणी माहे
जानेवारी, २०१७ मध्ये वा त्यादरम्यान अ्क केली आहे, हे खरे आहे काय,
(२) असल्यास, कल्याण-डोंत्रबवली पररसरात बनाव् बींदुक परवान्याचा सरायस
वापर होत आहे, हे ही खरे आहे काय,
(३) असल्यास, उक्त प्रकरणी शासनाने चौकशी करुन बींदुकाचे बनाव् परवाने
तपासण्यासाठी शोि मोहहम राबववण्याबाबत तसेच अ्क केलेल्या आरोपीवर कोणती कायवाही केली वा करण्यात येत आहे,
(४) नसल्यास, ववलींबाची कारणे काय आहेत ?
श्री. देिेंद्र फडणिीस : (१) होय.
(२) हे खरे नाही.
(४) प्रश्न उद् भवत नाही.
(३) सदर प्रकरणी एका आरोपीस अ्क करण्यात आली असून त्याचेववरुध्द मानपाडा पोलीस ठाणे येथे गुरनीं. ४१/२०१७ भादींवव. कलम ४२०, ४६५, ४६७, ४६८, ४७१, ३४ सह शस्त्र अधि. १९५९ चे कलम ३, २५ म.पो.का. कलम ३७ (१) १३५ प्रमाणे गुन्हा दाखल केला आहे.
-----------------
िांद्रे (पूिच) मुांबई येथील रेल्िे मटेशनलगतच्या सिच झोपडया ि अनधधिृत बांधिाम िाढून टािण्याबाबत
(३६) * २७९४६ अॅड.अननल परब : सन्माननीय मुख्यमांत्री पुढील गोष्ींचा खुलासा करतील काय :-
(१) वाींद्रे (पूवय) मुींबई येथील रेल्वे स््ेशनलगतच्या सवय झोपडया व अनधिकृत बाींिकामे त्वररत काढून ्ाकण्याचा ननणयय शासनाने घेतला आहे, हे खरे आहे काय,
(२) असल्यास, सदरहू ननणययानुसार वाींद्रे (पूवय) भागातील रेल्वे स््ेशनलगतच्या झोपडया व अनधिकृत बाींिकाम उठववण्यासाठी माहे ऑक््ोबर, २०१६ मध्ये वा
(३) असल्यास, या भागातील अनधिकृत बाींिकामे उठववण्यात आलेली नाहीत, हे
त्यादरम्यान नो्ीस देण्यात आली होती, हे ही खरे आहे काय,
ही खरे आहे काय,
(४) असल्यास, उक्त अनधिकृत बाींिकामे उठववण्यासाठी शासनाने कोणती कायवाही केली वा करण्यात येत आहे,
(५) नसल्यास, ववलींबाची कारणे काय आहेत ?
श्री. देिेंद्र फडणिीस : (१) व (२) वाींद्रे (पूवय) येथील रेल्वे स््ेशनलगतची जमीन ही पस्श्चम रेल्वे प्रशासनाच्या मालकीची असून, तेथील अनधिकृत बाींिकामाींवर कारवाई करण्याची जबाबदारी ही रेल्वे प्राधिकरणाची आहे.
तथावप, सदर हठकाणच्या जलवाहहनीलगत असणाऱया एकूण १९२ झोपडीिारकाींना मुींबई महानगरपाललका अधिननयम १८८८ च्या कलम ३१४ अन्वये हदनाींक ०३/०९/२०१५ रोजी नो्ीसा बजावण्यात आल्या आहेत.
सद्य:स्स्थतीत जलवाहहनीलगतच्या झोपडीिारकाींची पुनवयसनासाठी पात्रता तपासण्यात येत आहे. पात्र झोपडीिारकाींची यादी (पररलशष्-२) तयार झाल्यानींतर, त्याींचे पुनवयसन करण्यात येईल व तद्नींतर पात्र व अपात्र झोपडीिारकाींच्या झोपडयाींचे ननषकासन करण्यात येईल.
(३), (४) व (५) महानगरपाललका व रेल्वे प्रशासनामार्यत रेल्वेच्या अखत्यारीतील जागेवरील २७ अनधिकृत बाींिकामे ननषकालसत करण्यात आली आहेत व उवयररत अनधिकृत


text:
पी/उत्तर वार्ड सार्वजनिक चर्चा की चिंतन बैठक – Hamara Shehar Mumbai Abhiyaan
February 24, 2014 April 16, 2015 People's Development
पी/उत्तर वार्ड सार्वजनिक चर्चा की चिंतन बैठक
सूर्यकांत मोरे
दिनांक: २२/२/२०१४
पी/ उत्तर विभाग मालवणी – मालाड (प.)
बुद्ध विहार संस्कार केंद्र मालवणी – मालाड (प.) ह्या ठिकाणी पी/उत्तर विभाग समिति आणि हमारा शहर, हमारा विकास, हमारा नियोजन अभियान चे कार्यकर्ते सोबत दुपारी २ वा. बैठक झाली. त्या बैठकी मध्ये हमारा शहर, हमारा विकास, हमारा नियोजन अभियान च्या आता पर्यतच्या कामाच्या आढावा बाबत मोहन चव्हाण यांनी सखोल सहरूपात माहिती दिली.
त्यानंतर अरविंद उन्नी यांनी डी. पी. च्या संदर्भात पी/ उत्तर च्या वस्ती विकास नियोजन आराखडा संदर्भात व डी. पी. अंतर्गत जमीनीच्या संदर्भात B.M.C. ने केलेल्या चुका आणि आपण त्यांना निर्देशनात आनून दिलेल्या चुका व सुघारणा करण्यासाठी भाग पाडलेल्या चुका संदर्भात माहिती दिली. तसेच पी/उत्तर च्या आरक्षित जमीनी बाबत माहिती दिली. व सरकारने ज्या ठिकाणी वस्ती आहे त्या जागा ई. एल. यू. नक्शा मध्ये ती जागा स्लम क्लस्टर दाखविन्यात आल्या आहेत असे सांगितेल. तसेच आपल्या मुंबई स्तरावर वस्ती विकास नियोजन आराखडा मध्ये प्रमुख मांगण्या संदर्भात माहिती दिली. तसेच पी/उत्तर विभाग मध्ये B.M.C. अंतर्गत वार्ड स्तरावर बैठक होणार आहे तेव्हा प्रमुख मांगण्या आपण लिखित सरकारला दिल्या पाहिजे त्यासाठी संगठीत होऊन नेतत्व करण्यास सांगितले व त्यासाठी मार्गदर्शन केले.
त्यानंतर श्वेता आणि हुसैन कमला रहेजाचे प्राध्यापक हे पी/उत्तरचे मॉडेल प्लान तैयार करत आहेत. युवा अंतर्गत त्याबाबत त्यांनी माहिती दिली. तसेच पी/उत्तर मध्ये खाली ओपेन स्पेस किती आहेत व त्यावर सध्याची काय स्तिति आहे त्याबाबत पी/उत्तर ई. एल. यू. नकाशा दर्शवून माहिती दिली.
त्यानंतर हमारा शहर, हमारा विकास, हमारा नियोजन अभियानचे सामाजिक कार्यकर्ते राजगुरू व चंद्रशेखर यानी सांगितले की संगठने च्या माध्यमातून सरकारला प्रमुख मांगण्या लिखित स्वरूपात दिल्या पाहिजेत आणि आपले अधिकार लोक सहभागाचा माध्यमातून प्राप्त करून घेतले पाहिजे. सूर्यकांत मोरे यांनी पी/उत्तर विभाग समिती ने डी. पी. संदर्भात प्रमुख मांगण्याची अमलता करण्या साठी पी/उत्तर विभाग समिती ने नेतृत्व केले पाहिजे असे मत व्यक्त केले. प्रमुख पी/उत्तर च्या कार्यकर्ता सोबत प्रमुख मांगण्या साठी बैठक आयोजित करण्याचा ठराव केला. सुमती बेलाडी यांनी उपस्थित लोकांचे आभार व्यक्त करून बैठक समाप्त केली.


text:
लखनऊ : लोकसभा निवडणुकांच्या प्रचाराबाबत निवडणूक आयोगाने आता कठोर कारवाई करण्यास सुरुवात केली आहे. निवडणूक आयोगाने सोमवारी आचारसंहितेचं उल्लंघन करणाऱ्या काही नेत्यांच्या प्रचारावर बंदी घातली. त्यानंतर आता रेल्वे तिकिटावर पंतप्रधान मोदींचा फोटो छापल्याप्रकरणी रेल्वेच्या चार कर्मचाऱ्यांना निलंबित करण्यात आलं आहे. याप्रकरणी निवडणूक आयोगाने रेल्वे विभागाला नोटीस बजावली होती.
उत्तर प्रदेशच्या बाराबांकीहून वाराणसीकडे जाणाऱ्या गंगा सतलज एक्स्प्रेस (13308) या गाडीच्या थर्ड एसीच्या तिकिटावर पंतप्रधान नरेंद्र मोदींचा फोटा होता. हा फोटो प्रधानमंत्री आवास योजनेच्या जाहिरातीसंबंधित होता. याविरोधात निवडणूक आयोगाकडे तक्रार दाखल करण्यात आली. निवडणूक आयोगाने यावर कारवाई करत रेल्वेला नोटीस बजावली. त्यानंतर रेल्वेने याप्रकरणी चार अधिकाऱ्यांना निलंबित केलं.
2 Railway employees have been suspended after tickets with photo of PM Modi printed on them were issued to passengers at Barabanki railway station yesterday. ADM says, "On 13 April, when shift changes, the old roll was mistakenly used. 2 employees suspended, dept probe underway" _URL_
यापूर्वीही रेल्वेमध्ये निवडणूक प्रचारावरुन गोंधळ झाला होता. पंतप्रधान मोदींचा फोटो आणि 'मैं भी चौकीदार' लिहिलेल्या कपमध्ये चहा दिला जात होता. याप्रकरणीही निवडणूक आयोगाकडे तक्रार दाखल करण्यात आली होती. त्यानंतर हे कप हटवण्यात आले.
निवडणूक प्रचारासंबंधी कठोर कारवाई न केल्याने सर्वोच्च न्यायालयाने सोमवारी निवडणूक आयोगाला सुनावलं होतं. त्यानंतर निवडणूक आयोगाने आचारसंहितेचा भंग करणाऱ्या नेत्यांवर प्रचार बंदी लावली. प्रचार संभांमध्ये चुकीची वक्तव्य केल्याने निवडणूक आयोगाने उत्तर प्रदेशचे मुख्यमंत्री योगी आदित्यनाथ यांच्यावर 72 तास, बहुजन समाज पक्षाच्या प्रमुख मायावती यांच्यावर 48 तास, समाजवादी पक्षाचे नेते आझम खान यांच्यावर 72 तास आणि भाजपच्या केंद्रीय मंत्री मनेका गांधी यांच्यावर 48 तासांची प्रचारबंदी घालण्यात आली आहे. या दरम्यान हे नेते निवडणूक प्रचार, रोड शो किंवा इंटरव्ह्यू असे निवडणुकीच्या प्रचाराशी संबधित कोणत्याही गोष्टीत सहभागी होऊ शकणार नाहीत.
Tags Breach of code election commision indian railway loksabha loksabha elections Loksabha Elections 2019 PM Modi on Railway Ticket PM narendra modi Railway Uttar Pradesh Railway
मागील बातमी ही बातमी वाचा, पार्थ पवारांचा तुम्हाला अभिमान वाटेल!
पुढील बातमी SBI ची ग्राहकांना बंपर ऑफर, घर खरेदीवर 2.67 लाख रुपयांची सूट


text:
कोरोना, वादळी पावसाच्या आपत्तीत सुरळीत वीजपुरवठ्यासाठी 'प्रकाशदुतां'ची झुंज यशस्वी | coronavirus : news about prakashdut
कोरोना, वादळी पावसाच्या आपत्तीत सुरळीत वीजपुरवठ्यासाठी 'प्रकाशदुतां'ची झुंज यशस्वी
पुणे,पोलीसनामा ऑनलाइन – कोरोना विषाणूच्या आपत्तीमध्ये सुरळीत वीजपुरवठ्यासाठी काम करणाऱ्या महावितरणच्या प्रकाशदुतांना अवकाळी पावसाने गेल्या दोन दिवसांत मोठे आव्हान दिले. वादळी पावसाच्या थैमानामुळे पुणे जिल्ह्याच्या अनेक भागात वीजपुरवठा खंडित झाला होता. मात्र महावितरणचे अभियंते आणि जनमित्रांनी युद्धपातळीवर व अविश्रांत वीजयंत्रणा दुरुस्तीचे काम करून वीजपुरवठा सुरळीत करण्यासाठी दिलेली झुंज यशस्वी झाली.
पुणे जिल्ह्याच्या अनेक भागात मंगळवारी (दि. 24) मध्यरात्रीनंतर जोरदार पावसाने वादळासह हजेरी दिली. पुणे व पिंपरी चिंचवड शहरामध्ये धो-धो पाऊस झाला. त्याआधी दोन दिवस सुमारे 37 अंशावर गेलेल्या तापमानामुळे तापलेल्या वीजयंत्रणेवर या अवकाळी पावसाचा परिणाम झाला आणि या दोन्ही शहराच्या विविध भागात वीजपुरवठा खंडित झाला. हा वीजपुरवठा सुरळीत करण्यासाठी महावितरणचे अभियंते व जनमित्रांनी पहाटेपासूनच दुरुस्तीचे काम सुरु केले. बहुतांश भागातील वीजपुरवठा सुरळीत केल्यानंतर पुन्हा दुपारी दीडनंतर सायंकाळपर्यंत पुणे व पिंपरी चिंचवड शहराच्या विविध भागांसह मुळशी, वेल्हे, बारामती, पुरंदर, खेड, मावळ, जुन्नर, आंबेगाव, शिरूर, दौंड, भोर व इंदापूर तालुक्यांमध्ये वादळी पावसाने अक्षरशः थैमान घातले. वीजयंत्रणेवर अनेक ठिकाणी झाडांच्या फांद्या पडल्या. त्यामुळे वीजखांब व तारा जमीनदोस्त झाल्या. महामार्गांच्या बाजूला असलेल्या मोठमोठ्या जाहिरात फलकांचे बॅनर्स फाटून ते वीजतारांवर जाऊन अडकले.
जिल्ह्याच्या ग्रामीण भागात 33 केव्ही, 22 केव्ही आणि 11 केव्ही या मुख्य वीजवाहिन्यांचे उन्हामुळे तापलेल्या डिस्क व पिन इन्सूलेटरवर पाणी पडल्याने त्या फुटल्या. पुणे शहरात विविध ठिकाणी यापूर्वी झालेल्या खोदकामांमध्ये महावितरणच्या भूमिगत वाहिन्या क्षतीग्रस्त झाल्या होत्या त्यात या पावसाचे पाणी गेल्याने अनेक भागातील वीजपुरवठा खंडित झाला. या वादळी पावसामुळे पुणे जिल्ह्यात सुमारे 35 ते 40 वीजवाहिन्यांवरील वीजपुरवठा खंडित झाला. तसेच शहरी भागात साचलेले पावसाचे पाणी उतारावर असलेल्या फिडर पिलरमध्ये शिरल्याने वीजपुरवठा खंडित झाला.
कोरोनाच्या पार्श्वभूमीवर महावितरणचे अभियंता व जनमित्र सध्या वीजपुरवठा सुरळीत ठेवण्यासाठी सर्वाधिक प्राधान्य देत आहेत. मात्र त्यातच अवकाळी वादळी पावसामुळे या प्रकाशदुतांना अस्मानी संकटाला सामोरे जावे लागले. बुधवारी पहाटेच्या सुमारास अभियंते व जनमित्र वीजयंत्रणा दुरुस्तीच्या कामी लागले. सर्वप्रथम पर्यायी व्यवस्थेतून अनेक ठिकाणी वीजपुरवठा सुरळीत करण्यात आला. ज्या ठिकाणी ही व्यवस्था नाही तेथे प्राधान्याने वीजयंत्रणेच्या दुरुस्तीचे काम सुरु करण्यात आले. कोरोनामुळे दुरुस्तीच्या इतर कामांसाठी मनुष्यबळ उपलब्ध नसल्याने जनमित्रांनी स्वतःच वीजयंत्रणेवर पडलेल्या फांद्या काढणे, वीजतारांना अडकलेले पातळ पत्रे, बॅनर्स काढणे, वीजखांब उभारणे, वीजतारा ओढणे, नादुरुस्त भूमिगत वीजवाहिन्यांसाठी खोदकाम आणि दुरुस्ती, फिडर पिलर्सची दुरुस्ती इत्यादी सर्व कामे करून अत्यंत संकटकाळात वीजपुरवठा सुरळीत करण्यासाठी जिगरबाज कामगिरी बजावली व महावितरणच्या ग्राहकसेवेचा प्रत्यय दिला.
ज्या भागातील वीजपुरवठा सुरळीत आहे तेथील अभियंता व जनमित्रांचे पथक आवश्यकतेनुसार दुसऱ्या ठिकाणी पाठविण्यात आले. विशेष म्हणजे बुधवारी रात्री 8 वाजेपर्यंत जिल्ह्यातील सर्वच मुख्य वीजवाहिन्यांचा वीजपुरवठा सुरु करण्यात आला होता. यात अधूनमधून पाऊस हजेरी देत असल्याने अनेकवेळा अडथळे आले. दुरुस्तीच्या कालावधीत काही ठिकाणी अभियंता व जनमित्रांना जेवणासाठी उसंत मिळू शकली नाही किंवा तशी सोयसुद्धा होऊ शकली नाही. पहाटेपासून कामावर असलेले अनेक अभियंते व कर्मचारी वीजपुरवठा सुरळीत झाल्यानंतरच बुधवारी रात्री उशिरा घरी परतले.
येत्या दोन दिवसांत आणखी वादळी पावसाची शक्यता वर्तविण्यात आल्याने महावितरणकडून सुरळीत वीजपुरवठ्यासाठी योग्य उपाययोजना केल्य


text:
्य दुकान क्रमांक व जोडण्यात आलेल्या शिथाप्रतिका धारकांची यादी या
6. किरकोळ व हॉक्स परवाना धारक यांनी लायच्या केरोसीन विक्रीच्या टाक्यांवर शासनाने घर्तून दिलेल्या रंग देण्यात येऊन आपणास जोडण्यात आलेल्या स्वस्त धान्य दुकानातील सलगन शिथाप्रतिकांची संख्या व स्वस्त धान्य दुकानाच्या नाव व क्रमांक टाकवे. नसता आपणावर नियमानुसार कार्यवाही करून वरिष्ठना अहवाल सादर करण्यात येईल.
7. किरकोळ व हॉक्स परवाना धारक यांनी लायच्या केरोसीन विक्रीच्या टाक्यांवर शासनाने घर्तून दिलेल्या रंग देण्यात येऊन आपणास जोडण्यात आलेल्या स्वस्त धान्य दुकानातील सलगन शिथाप्रतिकांची संख्या व स्वस्त धान्य दुकानाच्या नाव व क्रमांक टाकवे. नसता आपणावर नियमानुसार कार्यवाही करून वरिष्ठना अहवाल सादर करण्यात येईल.
अर्थातूक केरोसीन विकेत्यांचे नाव :- विजयदिव एजेसी शिवाजी पुत्रका रोड जालना श्री. उमरराज माणिकचंद संबंधी परवाना क्रमांक .49/88
| अ.क्र. | किरकोळ/स्वस्त धान्य दुकानदार यांचे नाव | केरोसीन वापराचे ठिकाण | परवाना क्रमांक | रास्त भाव दुकान क्रमांक | AAY | Bpl | A.S. | Apl |
|-------|----------------------------------------|--------------------------|----------------|-------------------------|-----|-----|-----|-----|
| | | | | | | | | |
| 1 | सुभाष बाबुराव कोरडे, किरकोळ | कर्नातकमार दे.राजा रोड जालना | 19/88 | 4 | 6 | 39 | 9 | 61 | 32 | 207 | 80 | 190 | 150 |
| 2 | अल्ताफ खान गफारखान, किरकोळ | माळपुरा न.प. कोमलेक्स संतेंबरा | 55/89 | 47 | 10 | 70 | 26 | 193 | 59 | 367 | 74 | 426 | 150 |
| 3 | अशोक कुमार सुनील कुमार अप्पेंड ट्रेड्स, किरकोळ | मुर्गी तलाव नवा जालना | 15/85 | 43 | 17 | 118 | 29 | 318 | 56 | 270 | 56 | 246 | 150 |
| 4 | शे. राइस अ. कादर, हॉक्स | कर्नेह्यानगर दे.राजा रोड जालना | 13/87 | 11 | 9 | 53 | 15 | 106 | 23 | 153 | 84 | 484 | 150 |
| | डेस्क्रिप्शन | कार्यालय राजमहल | 12/89 | 40 | 20 | 117 | 54 | 323 | 60 | 336 | 44 | 253 | 150 |
|---|-------------|------------------|-------|----|----|-----|----|-----|----|-----|----|-----|-----|
| 5 | डेवलप बाबुराव जगदने, किरकोठ | टॉकीजनवल नवा | | | | | | | | | | | |
| नंबर | नाव | स्थान | 6/79 | 29 | 16 | 104 | 33 | 204 | 58 | 377 | 83 | 478 | 200 |
|------|-----|-------|------|----|----|-----|----|-----|----|-----|----|-----|-----|
| 6 | श्री इस्माक श्री युसुफ, हांकर्स | तथ्यांक 22 स्थान नंबर | मुंगेर यशस्वी रम्या कर्म कॉम्प्लेक्स समोर | 31/88 | 74 | 8 | 57 | 11 | 70 | 50 | 300 | 96 | 553 | 100 |
| 7 | संविदा हनुमंत संलमन माऊली श्री माऊली किरणा | तथ्यांक 22 स्थान नंबर | मुंगेर यशस्वी रम्या कर्म कॉम्प्लेक्स समोर | 67/88 | 62 | 21 | 160 | 17 | 110 | 291 | 1531 | 221 | 1273 | 150 |
| 8 | नरसामाबंगम असदउल्ला खा, किरकोळ | तथ्यांक 22 स्थान नंबर | मुंगेर यशस्वी रम्या कर्म कॉम्प्लेक्स समोर | 2/76 | 20 | 9 | 62 | 15 | 119 | 42 | 270 | 90 | 518 | 100 |
| 9 | अब्बासमिया जललमिया, हांकर्स | तथ्यांक 22 स्थान नंबर | मुंगेर यशस्वी रम्या कर्म कॉम्प्लेक्स समोर | 100 | 33 | 159 | 102 | 502 | 141 | 787 | 68 | 384 | 200 |
| 10 | सुभाष रामदास गाडगे | तथ्यांक 22 स्थान नंबर | मुंगेर यशस्वी रम्या कर्म कॉम्प्लेक्स समोर | 174 | 34 | 143 | 130 | 696 | 75 | 366 | 66 | 374 | 200 |
| 11 | निवृत्ती रंगनाथ हंडे | तथ्यांक 22 स्थान नंबर | मुंगेर यशस्वी रम्या कर्म कॉम्प्लेक्स समोर | 211 | 13 | 46 | 1 | 5 | 64 | 287 | 24 | 105 | 150 |
| 12 | सुभाष रामधनु पवार र | तथ्यांक 22 स्थान नंबर | मुंगेर यशस्वी रम्या कर्म कॉम्प्लेक्स समोर | 176 | 6 | 34 | 12 | 61 | 85 | 476 | 32 | 120 | 150 |
| 13 | श्रीकोळसं संतोबा | तथ्यांक 22 स्थान नंबर | मुंगेर यशस्वी रम्या कर्म कॉम्प्लेक्स समोर | 152 | 729 | 405 | 2363 | 648 | 3456 | 768 | 2000 |
तहसिलदार, जालना
1) मा. जिल्हा पुरस्त्वा अधिकारी, जालना यांना माहितीस्तव सक्विनय सादर
2) मा.अभ्यक्ष शहर / तालुका दक्षता समिती जालना यांना माहितीस्तव
3) राष्ट्रीय सुचना विज्ञान अधिकारी जिल्हाधिकारी कार्यालय जालना यांना संकेस्थावार प्रसिद्धीसाठी देण्यात येणे.
4) संबंधीत अर्धयाऊक यांना आदेशीत करण्यात येणे की, ज्या केरोसीन परवानाधारकाचा परवाना नुतनीकरण नसेल त्यास कार्यालयाचे सुचनेशिवाय केरोसीन नियतन देण्यात येणु नये.
टिप - 1- सर्व केरोसीन परवाना धारकांन


text:
Punjab kings buy jhye richardson and riley meredith for big price in IPL 2021 Auction
घर क्रीडा IPL 2021 Auction: ऑस्ट्रेलियाच्या वेगवान गोलंदाजांवर मोठी बोली; पंजाबने केले खरेदी
खेळाडू लिलाव गुरुवारी पार पडत आहे.
February 18, 2021 6:05 PM Chennai
इंडियन प्रीमियर लीग (IPL) स्पर्धेच्या आगामी मोसमाआधीचा खेळाडू लिलाव गुरुवारी पार पडत आहे. दक्षिण आफ्रिकेचा अष्टपैलू खेळाडू क्रिस मॉरिस आयपीएल लिलावाच्या इतिहासातील सर्वात महागडा खेळाडू असून त्याला राजस्थान रॉयल्सने तब्बल १६.२५ कोटी रुपयांत खरेदी केले. तसेच ऑस्ट्रेलियाच्या खेळाडूंवरही या लिलावात मोठी बोली लागल्याचे पाहायला मिळाले. अनुभवी अष्टपैलू ग्लेन मॅक्सवेलला १४.२५कोटी रुपयांतरॉयल चॅलेंजर्स बंगळुरू (RCB) संघाने खरेदी केले. तसेच ऑस्ट्रेलियाचे युवा वेगवान गोलंदाज जाय रिचर्डसन आणि रायली मेरेडीच यांचीही चांदी झाली आहे. या दोघांनाही पंजाब किंग्स संघाने खरेदी केले आहे.
आयपीएलमध्ये पहिल्यांदा खेळणार
पंजाबने रिचर्डसनला १४ कोटी, तर मेरेडीचला ८ कोटी रुपयांत खरेदी केले. रिचर्डसनने नुकत्याच झालेल्या बिग बॅश लीग स्पर्धेत उत्कृष्ट कामगिरी केली होती. त्याने १७ सामन्यांत २९ विकेट घेतल्या होत्या आणि सार्वधिक विकेट घेणाऱ्या गोलंदाजांच्या यादीत अव्वल स्थानावर राहिला होता. त्यामुळे पंजाबने त्याच्यावर मोठी बोली लावली. दुसरीकडे मेरेडीचने यंदाच्या बिग बॅश लीगमध्ये १३ सामन्यांत १६ विकेट घेतल्या. रिचर्डसन आणि मेरेडीच या दोघांनाही आयपीएल स्पर्धेत खेळण्याचा अनुभव नाही. मात्र, रिचर्डसन याआधी ऑस्ट्रेलियाकडून खेळला आहे.


text:
business news News: ११ हजार कोटींची विदेशी गुंतवणूक - foreign investment of 11 thousand crores | Maharashtra Times
foreign investment of 11 thousand crores
११ हजार कोटींची विदेशी गुंतवणूक
वृत्तसंस्था, मुंबईविदेशी गुंतवणूकदारांनी (एफपीआय) शेअर बाजारांकडे पुन्हा एकदा मोर्चा वळवल्याचे दिसत आहे...
विदेशी गुंतवणूकदारांनी (एफपीआय) शेअर बाजारांकडे पुन्हा एकदा मोर्चा वळवल्याचे दिसत आहे. निवडणुकीनंतर पुन्हा एकदा स्थिर सरकार स्थापन होणार असल्याच्या शक्यतेमुळे गुंतवणूकदारांमध्ये उत्साहाचे वातावरण आहे. या गुंतवणूकदारांनी शेअर बाजारात चालू महिन्यात आतापर्यंत ११,०९६ कोटी रुपयांची गुंतवणूक केल्याचे स्पष्ट झाले आहे.
कोणत्याही देशातील निवडणुकीच्या कालावधीत विदेशी गुंतवणूकदारांकडून फार गुंतवणूक केली जात नाही. भारतीय शेअर बाजार मात्र यावेळी यास अपवाद ठरले आहेत. मुंबई शेअर बाजाराच्या निर्देशांकाने गेल्या काही दिवसांत दोन वेळा ३९ हजारांचा टप्पा पार केल्याने एफपीआयकडून वाढती गुंतवणूक होताना दिसत आहे. एफपीआयने फेब्रुवारीमध्ये ११,१८२ कोटी तर, मार्चमध्ये ४५,९८१ कोटी रुपयांची गुंतवणूक केली होती.
Web Title foreign investment of 11 thousand crores
११ हजार कोटींची विदेशी गुंतवणूक...


मालेगाव स्फोट प्रकरण
आरोपींची आणखी कोठडी आवश्यक नाही : एनआयए
नवी दिल्ली, १७ एप्रिल
२००८ च्या मालेगाव बॉम्बस्फोट प्रकरणी आरोपपत्र दाखल झाले असल्याने आरोपींच्या आणखी न्यायालयीन कोठडीची आता गरज नाही, अशी माहिती राष्ट्रीय तपास संस्था अर्थात एनआयएने आज सोमवारी सर्वोच्च न्यायालयात दिली.
आता आम्हाला आरोपींची कुठलीही चौकशी करायची नसल्यामुळे आम्ही त्यांच्या न्यायालयीन कोठडीची मागणी करणार नाही, असे एनआयएच्या वकिलाने न्या. आर. के. अग्रवाल आणि न्या. ए. एम. सप्रे यांच्या न्यायासनापुढे सांगितले. यामुळे या प्रकरणातील आरोपी लेफ्ट. कर्नल श्रीकांत पुरोहित आणि इतरांना जामीन मिळण्याचा मार्ग मोकळा झाला आहे.
या प्रकरणी आरोपपत्र दाखल झाले आहे. शिवाय, आरोप निश्चित करण्यावरील युक्तिवाद सुरू असल्याने आरोपींच्या कोठडीची काहीच गरज नाही, अशी भूमिका एनआयएने घेतल्यानंतर न्यायालयाने पुढील सुनावणीपर्यंत हे प्रकरण स्थगित केले आहे. एनआयएने दीर्घकाळपर्यंत आरोपपत्र सादर न केल्याने आमची अटक बेकायदेशीर ठरली आहे. त्यामुळे आता आम्हाला जामीन मंजूर करण्यात यावा, अशी विनंती करणारी याचिका पुरोहित व अन्य एक आरोपी सुधाकर द्विवेदी यांनी दाखल केली होती. (वृत्तसंस्था)
मालेगाव स्फोट प्रकरण


संचारबंदी लागू करूनही राज्यातील रुग्णसंख्येत अपेक्षित घट होत नसल्याने संपूर्ण टाळेबंदी लागू करावी, असा सूर मंगळवारी राज्य मंत्रिमंडळाच्या बैठकीत उमटला. याबाबत मुख्यमंत्री उद्धव ठाकरे हे बुधवारी निर्णय घेऊन तसे आदेश लागू करण्याचे संकेत आहेत.
करोनाची साखळी तोडण्यासाठी राज्य सरकारने कठोर निर्बंध लागू करूनही त्याचा फारसा उपयोग झालेला नाही. लोकांना जरब बसविण्यासाठी कठोर उपाय योजण्याची गरज सर्वच मंत्र्यांनी व्यक्त के ली. त्यानुसार अत्यावश्यक सेवा आणि सार्वजनिक वाहतूक वगळता सर्व व्यवहार बंद करण्यात येणार असून, लोकांना घराबाहेर पडण्यास मनाई करण्यात येईल. मुख्यमंत्री उद्धव ठाकरे आज, बुधवारी याबाबतचा अंतिम निर्णय जाहीर करणार असल्याची माहिती नगरविकासमंत्री एकनाथ शिंदे आणि आरोग्यमंत्री राजेश टोपे यांनी दिली.
राज्य मंत्रिमंडळाच्या बैठकीत करोनास्थितीचा आढावा घेण्यात आला. त्या वेळी बहुतांश मंत्र्यांनी सध्याच्या निर्बंधांना लोक जुमानत नसल्याने कठोर टाळेबंदी लागू करण्याची मागणी के ली. बुधवारी रात्री आठपासून टाळेबंदी लागू करण्याबाबत बैठकीत निर्णय झाला असून, त्याबाबतची मार्गदर्शक तत्त्वे मुख्यमंत्री जाहीर करतील, अशी माहिती राजेश टोपे यांनी दिली. मात्र, रेल्वे सेवा बंद करण्याची शिफारस राज्य सरकार करणार नाही. औषध दुकाने, रेल्वे, एसटी आणि स्थानिक परिवहन सेवा तसेच भाजीपाला, दूध या सेवा वगळता सर्व व्यवहारांवर निर्बंध लागू करण्याबाबत निर्णय झाल्याचे समजते.
रुग्णसंख्या कमी करण्यासाठी टाळेबंदी हाच एकमेव उपाय असल्याचे मत मंत्र्यांनी व्यक्त के ले. मंत्र्यांनी मागणी केली असली तरी टाळेबंदी किं वा लोक रस्त्यावर येऊ नयेत म्हणून अधिक कठोर निर्बंध लागू करण्याबाबतचा निर्णय मुख्यमंत्री घेतील, असे सांगण्यात आले.
राज्यात ६२ हजार नव्या रुग्णांची भर
मुंबई : राज्यातील करोनाबाधितांची संख्या झपाट्याने वाढत असून मंगळवारी ६२ हजार ९७ नव्या रुग्णांची भर पडली. दिवसभरात ५४ हजार २२४ रुग्ण करोनामुक्त झाले. गेल्या २४ तासांत तब्बल ५१९ रुग्णांचा मृत्यू झाला. सध्या राज्यात सहा लाख ८३ हजार ८५६ उपचाराधीन रुग्ण आहेत.
देशात २४ तासांत १,७६१ करोनाबळी
नवी दिल्ली : देशात गेल्या २४ तासांत करोनाचे दोन लाख ५९ हजार १७० रुग्ण आढळले. याच कालावधीत १,७६१ रुग्णांचा मृत्यू झाला. दैनंदिन करोनाबळींचा हा आतापर्यंतचा उच्चांक आहे. देशातील उपचाराधीन रुग्णांच्या संख्येने २० लाखांचा टप्पा ओलांडला.
दिवसभरात…
* देशात गेल्या २४ तासांत ३२ लाख जणांना लसमात्रा. आतापर्यंत १२,७१,२९,११३ जणांचे लसीकरण
* कॉंग्रेस नेते राहुल गांधी, आनंद शर्मा यांना करोनाची लागण
* झारखंडमध्ये २२ ते २९ एप्रिलपर्यंत टाळेबंदी
* दिल्लीत प्राणवायूची तीव्र टंचाई. प्राणवायू पुरवठ्याची अरविंद केजरीवाल यांची पुन्हा केंद्राकडे मागणी
* लसमात्रा मोठ्या प्रमाणात वाया जात असल्याबद्दल दिल्ली उच्च न्यायालयाची नाराजी. शक्य तितक्या सर्वांना लस देण्याची सूचना
* उत्तर प्रदेशातील पाच शहरांत टाळेबंदीच्या अलाहाबाद उच्च न्यायालयाच्या निर्णयाला सर्वोच्च न्यायालयाची स्थगिती.
First Published on April 21, 2021 1:01 am


text:
काकुएइ तनाका (४ मे १९१८ - म्रुत्यू: १६ सप्टेंबर १९९३) हे,जपानचे एक राजकारणी होते.त्यांनी २६ एप्रिल १९४७ ते २४ जानेवारी १९९० या कालावधीत प्रतिनीधी सभेत आपली सेवा दिली. तसेच, ७ जुलै १९७२ ते ९ डिसेंबर १९७४ या कालावधीत जपानचे ४०वे पंतप्रधान होते. ताकेओ फुकुडा यांचेसोबत झालेल्या सत्तासंघर्षानंतर ते सत्ताधारी लिबरल डेमोक्रेटिक पार्टीचे सर्वात प्रभावशाली सदस्य झाले.त्यांनी तेथे सन १९६० च्या मध्यापासून ते १९८० च्या मध्यापर्यंत काम केले.
तनाका, काकुएइ
इ.स. १९१८ मधील जन्म
इ.स. १९९३ मधील मृत्यू
पुरुष चरित्रलेख


तुला जन्मात विसरणार नाही, नाथा..."
माझ्या मनात उगीचच विचार आला, चौपाटीवरच्या त्या वाळूत उभ्या उभ्या बळवंतरावजी टिळकांना काय काय म्हणून पाहावे लागले असेल!
"...आणि काय सांगू तुला? इंटरच्या वर्गात आम्ही गेलो. जिमखाना कमिटीच्या इलेक्शन जुलैमध्ये झाल्या आणि ही श्यामा चित्रे ऑगस्टच्या पहिल्या आठवड्यात मला विसरली. मधू शॆट्येच्या बॅडमिंटनवर भाळली. पण तिला ठाऊक नव्हतं की बॅडमिंटन कोर्ट म्हणजे लाइफ नव्हे. संसार एज ए डिफरंट थिंग! कॉलेजच्या पोर्चमध्ये माझ्या अंगावरुन जात होती, पण तिच्या एका दृष्टीक्षेपाला मी महान झालो होतो. वरच्या मजल्यावरच्या मधू शेट्ये तिला दिसत होता, पण समोरच्या पायरीवर उभा असलेला नाथा कामत दिसत नव्हता. वास्तविक कॉलेजच्या फिशपॉंड्मध्ये 'नाथ हा माझा' हे गाणं म्हणा अशी तिला चिठी मिळाली होती. इंटरच्या गॅदरिंगला 'मधुकर वन वन फिरत करी गुंजारवाला' ही चिठ्ठी मिळाल्यावर ती बेवफा मधू शेट्येकडे पाहून हसत होती असं मला शांता गोळेनं सांगितलं. मी गॅदरिंगवर बहिष्कार घातला होता. फक्त व्हरायटी एंटरटेन्मेंटच्या प्रोग्रामला गेलो होतो. शांता गोळेला मी प्रॉमिस दिलं होतं---"
"कसलं?"
"तिच्या भावगीतगायनाला मी पेटीचा सूर धरला होता."
"तू पेटीही वाजवतोस वाटतं, नाथा?" मी शांता गोळेला टॅंजंट मारून नाथाला दुसऱ्या दिशेला लावावा म्हणून म्हटले.
"नुसता सूर धरू शकतो." नाथाने प्रामाणिक कबुली दिली. "काळी पाच पट्टी होती तिची. 'तू बोलल्याविना मी' गायली होती. शशी पाटणकर व्हायलिन दामू पर्वते तबल्याला आणि मी पेटीचा सुर! शांताचा आवाज म्हणजे--- बाबा रे! कल्पना नाही तुला. असला आवाज शतकाशतकात एखादाच येतो. टाचेपर्यंत लांब शेपटा होता तिचा---"
टाचेपर्यंत लांब शेपटा आणि शतकाशतकातला आवाज यांचा अर्थाअर्थी काहीही संबंध नव्हता. पण एकाच फिल्मवर दोनदोनदा फोटो काढल्यावर होते तसले ते बोलणे ऎकण्यात मी सरवलो होतो.
"शांता गोळे म्हणजे.... तू नर्गिसचं फूल पाहिलं आहेस?"
"नर्गिस नावाचं फूल असतं हे मी प्रथम आज तुझ्याकडून ऎकतो आहे."
"तू उर्दू पोएट्री वाच! आहाहा!" कसल्या तरी आठवणीने मोरासारख्या आपलाच खांदा शहारवीत नाथा म्हणाला. "शांता गोळे म्हणजे चमनमध्ये बहार आल्यावर गुले नर्गिसवर शबेरात संपल्यावर पडलेलं शबनम होतं."
'हमारे बगीचे मे पैदा हुवा फुलदणाणा किंवा ओटो दिलबहार' यापलिकडे माझे उर्दू कधी गेले नव्हते. नाथाच्या वाक्यातले एक अक्षर मला कळाले नव्हते, तरीदेखील शांतापुराण नको म्हणून उगीचच मी म्हटले,
"आहाहा! काय सिमिली आहे!" पण माझ्या ह्या आदराने नाथा पेटला.
"बाबा रे! तू पाहिलं नाहीस तिला!" शी वॉक्ड इन ब्यूटी लाइक ए स्टारलिस्ट नाइट---" नाथा इंग्रजीत शिरला. "सेसिलमध्ये रात्री बारापर्यंत बसून मी सॉनेट लिहीलं तिच्यावर. त्या वेळी हॉटेलं अकराला बंद होत नसत. सद्या अभ्यंकर बसला होता माझ्यापुढं. त्यानं ती कविता टाइप करायला म्हणून नेली. त्याचा बाप सॉलिसिटर आहे. त्याच्या घरी टाइपरायटर होता. कविता टाइप केली आणि स्वतःची म्हणून पाकिटात घालून शांताच्या हातात दिली."
"हा शुद्ध हलकटपणा आहे!" मी तरी आणखी काय बोलणार!
"चलता है! चमन में बहार आयी तब बुलबुल रोया..." नाथा पुन्हा कुठल्या तरी उर्दू कवीच्या गोंड्याला लटकला.
"चालायचंच. चहा थंड होतोय बघ." मी त्याला पुन्हा एकदा पृथ्वीतलावर खेचला. पण नाथा अजून हिंदकळत होता. त्याला मेन लाइनीवर आणायचे म्हणून मी विचारले, "मग त्या शरयू प्रधानचं काय झालं?"
"हो!" झोपेतून जागा झाल्यासारखा नाथा म्हणाला. "शितू सरमळकराच्या अंगावर चार आणे भिरकावले. कीप द चेंज म्हणून सांगितलं. शरयूची नोट तिच्या हातात दिली. तिच्या स्पर्श झाला आणि बिटवीन यू ऍंड मी, तुला सांगतो, अक्षरशः महिरलो!"
"काय झालो?"
"माहिरलो."
मराठी भाषेत असले काही क्रियापद आहे याचा पत्ता नव्हता मला.
"माहिरलो? म्हणजे?"
"तुला महिरणं ठाऊक नाही?" एखाद्या भिकाऱ्याच्या फाटक्या गंजीफ्र्काकाडे पाहावे तसे माझ्याकडे पाहत नाथाने प्रश्र्न केला. "माहिरणं म्हणजे.... तुला कधी मुंग्या आल्या आहेत?"
"हो, खूप वेळा! वातामुळ


यवतमाळ – विवाह समारंभाकरीता वऱ्हाडी घेऊन जात असलेल्या मालवाहू वाहनास अपघात होऊन १४ वऱ्हाडी जखमी झाले. ही घटना आर्णी –बोरगाव मार्गावर आज बुधवारी सकाळी ११ वाजताच्या सुमारास घडली. जखमींना तात्काळ आर्णी येथील रूग्णालयात दाखल करण्यात आले.
आर्णी येथून लग्न समारंभाकरीता तालुक्यातील भंडारी शीवर येथे जात असताना चालकाचे वाहनावरील नियंत्रण सुटल्याने वाहन पलटी झाले. यात १४ जण जखमी झाले असून पाच ते सहा वऱ्हाडी गंभीर जखमी झाले. जखमींमध्ये लहान बालकांचाही समावेश आहे. अपघात होताच मार्गावरील वाहनधारकांनी पोलिसांना माहिती देवून वैद्यकीय मदत मागवली. जखमींमध्ये सुरेश बाबर, नारायण बाबर, सुरेश तांबे, सौरभ शिंदे, मैना बालट, राधा शिंदे, बेबी राठोड, उकंडा राठोड, रोहित शेगर, सुमन शेगर, धर्माबाई तांबे, राजू शेर, प्रदीप शिंदे, दीपक सोळंके, सुनील तांबे, आरूषी सोळंके यांचा समावेश आहे. जखमींना तात्काळ आर्णी येथील रूग्णालयात हलविण्यात आले.


text: कर्सर कळा आपल्या जहाज नियंत्रित. भिंत टक्कर टाळण्यासाठी प्रयत्न करा. आपण गहाळ अक्षरे सामोरे शकत नाही, तर ई ऊर्जा भरपाई [...]


text: सुरेख लिखाण. आवडलं.


text:
ा , इंग्रजीची व्होकॅबलरी चेक करतच नाहीत. फक्त तुम्ही आपलं म्हणणं समोरच्यापर्यंत पोहचवू शकता का? आणि समोरचा बोलेल ते समजून घेऊ शकता का? ह्या दोन मुख्य गोष्टीच बघितल्या जातात. त्या दृष्टीने ग्रामीण भागामधल्या अभियांत्रिकी महाविद्यालयांमध्ये प्रयत्नही केले जातात. निदान माझ्या गेल्या पाच सहा वर्षांच्या मुलाखती घेण्याच्या अनुभवातून हेच समोर आलेलं दिसलं की सरावाचा अभाव हे एकमेव कारण असतं या विद्यार्थांमधल्या न्यूनगंडाचं.
Submitted by देवा on 21 July, 2013 - 23:38
माफ करा बेफिकीर पण चुकताय
माफ करा बेफिकीर पण चुकताय तुम्ही , अशी कित्येक उदाहरण आहेत की इंग्रजीत मागे असलेल्या मुलांनी पुढे जाउन नाव कमावलयं. अशी चाळणी त्या मुलांसाठी पण चांगली नाही आणि सामाजिक समतोलासाठी पण चांगली नाही.<<<
श्री, मला तसे म्हणायचे नव्हते. असे म्हणायचे होते की सध्या काही कंपनीजमधील मुलाखतींची पहिली पातळी 'इंग्रजी संवादकौशल्य' ही असते व त्यात अनुत्तीर्ण झालेल्याला पुढील पातळ्यांमध्ये बोलावण्यात काही मुद्दा उरलेला नसतो कारण कामाच्या स्वरुपानुसार हे इंग्रजी संवादकौशल्य अत्यावश्यक असते.
इंग्रजीत मागे पडलेल्यांनी नाव कमावलेले असणे, अशी चाळणी मुलांसाठी योग्य नसणे या आपल्या मुद्यांशी सहमत! फक्त, माझा तो मुद्दा नव्हता इतकेच.
Submitted by बेफ़िकीर on 22 July, 2013 - 01:07
बेफी.. आपला लेख आवडला. मी ही
बेफी.. आपला लेख आवडला. मी ही माझ्या जॉब मधे अनेक वेगवेगळ्या पातळी वरच्या लोकांशी डिल केलेले आहे. प्रत्येक वेळेलाच इंग्रजीची गरज असते असे नाही. आर्थात त्या साठी काही मुद्दे असतिल...
१)आपल्याला म्हणजेच इंडियन एंप्लॉयरला आधी ठरवावं लागेल की चांगले इंग्रजी बोलणारे लोक हवे आहेत की कामात पारंगत असणारे. एखादा जॉब जर नॉन काँटॅक्टेबल म्हणजेच जिथे बाहेरच्या जगाशी फारसा संबंध नाही येणार आहे, त्या जॉब साठी काय करायचेय इंग्लिश येवुन?... आजकाल मुळात जी माणसे सिलेक्शन ला बसवतात ती काहीतरी फॅन्सी आयडिया घेवुन इंटर्व्यु घ्यायला बसतात. एखाद्याचा जॉब जर येणार्‍या रुटीन अकांउंटिंगचा डेटा सिस्टीम मधे फिड करण्याचा आहे त्या माणसाला काय करायचे आहे स्पोकेन इंग्रजी येवुन..... मी तर अशा पोस्ट साठी येणार्‍या "फाड्फाड" वाल्यांना धडाधड रिजेक्ट केलं आहे. कारण त्यांच्या पगाराच्या अपेक्षाही फाडफाड असतात.... इकडे कामचं भान आणि ज्ञान महत्वाचं
२) मुळात स्वतःवरचा विश्वास खुपच गरजेचा आहे. बिहार मधुन हिंदी माध्यमातुन एम.बी.ए. झालेले खुप लोक आज मुंबईत फायनान्स क्षेत्रात आपला जम बसवुन आहेत. इन्कम्टॅक्स खात्यात तर सग्ळ्या वरच्या पदांवर हीच माणसे आहेत. ती सगळी आपल्या भाषेत परिक्षा देवुन पुढे आलेली आहेत. ती पण शेतकर्‍यांचीच मुलं आहेत. आपण हिंदी बोलतो आणि डोक्यावर उग्र वासाचे तेल लावतो, पान खावुन थुंकतो ह्याचा त्यांना अजिबात न्युनगंड नाही. बहुतेक नॅशनलाइज्ड बँकर/ मॅनेजर्स हे ह्याच कॅटेगरीतले असतात..... तीच कथा गुजराथ्यांची..... आपणच का मग मनात कसले कसले गंड मनात धरुन बसतो..... की आपण सरकारी कार्यालयात फक्त चपरासी आणि बँके वा एल.आय.सी मधे युनीयनचे नियम घट्टपणे पाळणारे "क्लार्क" होण्यातच इतिकर्तव्यता मानणार आहोत...
३) अनेक क्षेत्रात आपण आज पाश्चिमात्यांची मानसिक गुलामगीरी मान्य केलेली आहे... मग त्यात लाज काय बाळगायची. सरळ इंग्रजी हा अनिवार्य विषय करुन प्रत्येक अभ्यास्क्रमात त्याला अग्रक्रम देवुयाकी.... मी पण मराठी मिडियम मधे शिकले. ह्या सगळ्या "गंडां" वर मी ही लढाई दिली. छोटे छोटे विजय मीही मिळवले. पण मुळात अंतरिक इच्छा पाहिजे.
मला वाटतं आपल्या मुलांमध्ये क्षमता आहे, पण दिशा नसल्याने, अवेअरनेस नसल्याने आज ती मागे पडलेली आहेत. त्या साठी जर कोणी काही प्रोग्रॅम करायचा ठरवला किंवा काही उपक्रम राबवायचा ठरवला तर मी एका पायावर यायला तयार आहे.
Submitted by मोहन की मीरा on 22 July, 2013 - 01:16


text:
The Archives...!!!: August 2013
कोण म्हणतंय रुपया पडतोय? सर्व अर्थशास्त्र पंडितांनी जरा नीट अभ्यास करायला हवा... त्यांना म्हणावं जरा इकडच्या दहीहंड्या बघा... जसजसे हंडीचे थर वाढतायत तसतसा रुपया पण वाढतोय... कुठे १० लाख, कुठे २० लाख, कुठे ३० लाख... आमच्याकडे तर पैसा पाण्यासारखा वाहतोय... आपल्याकडील सर्व राजकीय पक्ष आज एवढे सबळ आहेत की खरं तर डॉलरच पडू शकेल... संपत्तीचा पुरेपूर वापर कसा आणि कुठे करावा हे ह्याचं एक अत्यंत चांगलं उदाहरण आहे... बघा नं, इथे खरंच कसा पूर आला आहे पैशाचा...
मला खरंच अभिमान वाटतो आपण किती समृध्द आहोत ह्याचा... सगळ्याच बाबतीत... पैसा तर आहेच पण सांस्कृतिक समृध्दता सुद्धा भरभरून वाहत आहे... आणि ते सुद्धा २१ व्या शतकात राहतो ह्याचा विसर न पडता... आपली संस्कृती पुढे मागे एवढी समृद्ध होईल असा विचार साक्षात भगवान श्रीकृष्णाने पण केला नसेल... आता हेच बघा ना, शीला की जवानी किंवा तेरा प्यार हुक्का बार यांसारखे सुप्रसिद्ध नृत्याविष्कार चालू असताना गोविंदा हंडी फोडतात... आपली संस्कृती आणि २१ व्या शतकातील सगळ्या मॉडर्न गोष्टी ह्यांचं खरंच एक अनोखं Fusion बघायला मिळतं...
फुले, आगरकर, रानडे असे हे सगळे आज जर आपल्यात असते तर त्यांना खरंच अभिमान वाटला असता आपल्या सगळ्यांचा... एवढे सगळे समाजसुधारक जन्माला आलेले बघून आणि त्यांनी केलेली आधुनिक समाजाची जडणघडण बघून त्यांना स्वत:चीच लाज वाटली असती... खरे महान कार्य तर आत्ताची नवीन पिढी करते आहे असंच त्यांचंही मत झालं असतं... एकत्र येऊन असे सामाजिक सोहळे साजरे करावे, अश्या सोहळ्यांमध्ये एखादा तमाशाचा फड किंवा मद्यविक्री केंद्र चालू करावे जेणेकरून अधिकाधिक जनसमुदाय जमा करता होईल आणि जनजागृती करणे अधिक सुलभ होईल ही खरंच किती चांगली कल्पना आहे असंच त्यांनाही वाटलं असतं...
परवा म्हणे दोन बालिकांवर जबरदस्ती केली गेली आणि ते पण भर वस्ती मध्ये, चारचौघांसमोर... पण अहो वस्त्रहरण द्रौपदीचा पण झालं होतच की १०० कौरवांसमोर आणि दरबारातील ऋषीमुनींसमोर... काही दिवसांपूर्वी नरेंन्द्र दाभोळकर नामक व्यक्तीवर हल्ला केला गेला आणि हत्या केली गेली... पण अहो ३३ कोटी देवांची भक्ती करणा-या कित्येक कोटी साधु-संतांच्या विरोधात गेल्यावर दुसरे अजुन काय होणार... अहो ते साधुसंत आपल्यासारख्या भोळ्याभाभड्या लोकांना साक्षात देव दर्शन घडवतात...
असो, माझं ही अशी मतं ऐकून माझी अर्धांगिनी मला म्हणाली "कोकणस्थ आहोतच पण तू आता झालास हो पक्का पुणेकर"... मला २ मिनिटं खरंच वाटलं आपण टोमणे वगैरे मारतोय की काय... पण मग मनाची समजूत काढली... माझ्या नाही बायकोच्या... :-) :-)
(२९ ऑगस्ट २०१३)
Posted by Mangesh Kelkar at 10:14 AM 3 comments:


text:
Ramesh Pokhariyal Nishank admitted to AIIMS; news and live updates | रमेश पोखरियाल निशंक एम्समध्ये दाखल; CBSC 12 वीच्या परीक्षेवर आज घेणार होते निर्णय - Divya Marathi
Ramesh Pokhariyal Nishank Admitted To AIIMS; News And Live Updates
शिक्षणमंत्र्यांची तब्येत बिघडली:रमेश पोखरियाल निशंक एम्समध्ये दाखल; CBSC 12 वीच्या परीक्षेवर आज घेणार होते निर्णय
काेरोना संसर्ग झाल्यानंतर येत होत्या अडचणी
केंद्रीय शिक्षणमंत्री डॉ. रमेश पोखरियाल निशंक यांची अचानकपणे तब्येत बिघडल्यामुळे त्यांना एम्स रुग्णालयात दाखल करण्यात आले आहे. आज 1 जून रोजी ते सीबीएसी बोर्डासोबत बैठक करणार होते. यामध्ये सीबीएसीच्या 12 वीच्या परीक्षेवर निर्णय घेण्याची दाट शक्यता जात वर्तवली होती. पोस्ट कोविडच्या समस्येमुळे त्यांची तब्येत अचानक बिघडली. त्यानंतर त्यांना दिल्ली येथील एम्स रुग्णालयात दाखल करावे लागले.
एम्स अधिकाऱ्यांच्या माहितीनुसार, शिक्षणमंत्री पोखरियाल हे 21 एप्रिल रोजी कोरोनाबाधीत झाले होते. त्यानंतर 5 ते 6 मे रोजी त्यांचा कोरोना अवहाल निगेटिव्ह आला होता. तेंव्हापासून त्यांना अडचणी येत असल्याचे अधिकाऱ्यांनी सांगितले.
आज होणार होता निर्णय
केंद्रीय शिक्षणमंत्री रमेश पोखरीयल निशंक यांचे 1 जूनला सीबीएसईसोबत बैठकीचे आयोजन करण्यात आले होते. त्यामुळे या बैठकीत याबाबत निर्णय होण्याची दाट शक्यता वर्तवली जात होती. परंतु, अचानकपणे त्यांची तब्येत बिघडल्याने त्यांना रुग्णालयात दाखल करावे लागले आहे.
काही माध्यमांच्या वृत्तानुसार, 12 वीची परीक्षा घेण्यात येणार असल्याचे म्हटले जात आहे. परंतु, परीक्षेसंदर्भांतील तारखा आणि स्वरूप अद्याप निश्चित केलेले नाही. तर काही राज्यांत 12 वीची परीक्षा घेण्याचा निर्णयही त्यांच्या बोर्डावर सोडण्यात आला आहे. यापूर्वीच्या बैठकीत सीबीएसईने बोर्डाच्या परीक्षेसाठी 2 पर्याय ठेवले होते.


text:
्रोहाचं कलम लावाव!?
मूळ सभा.
आधी म्हटलं तसं मुळ सभेतील
Permalink Submitted by ऋषिकेश on मंगळवार, 16/02/2016 - 14:34.
आधी म्हटलं तसं मुळ सभेतील घोषणांनंतर सरकारने केलेल्या कारवाईला आताच चूक ठरवणं कठीण आहे. अधिकच्या पुराव्याची गरजच नाही.
ही ती माहिती
Permalink Submitted by ए ए वाघमारे on मंगळवार, 16/02/2016 - 15:59.
न्यूज एक्स ची ही बातमी पाहा. खरे खोटे माहीत नाही.
_URL_
बाकी या सगळ्या घटनांमुळे इशरत
Permalink Submitted by अनुप ढेरे on मंगळवार, 16/02/2016 - 14:33.
बाकी या सगळ्या घटनांमुळे इशरत जहान आणि राजकीय फायद्यासाठी/ केवळ मोदीविरोध म्हणून तिला डोक्यावर घेणारे विचारवंत लोक, हा मुद्दा अलगद बाजूला पडलेला आहे.
चर्चेत सामील झालेले लोक JNU
Permalink Submitted by सेक्युलर विचारवंत on मंगळवार, 16/02/2016 - 15:26.
चर्चेत सामील झालेले लोक JNU मद्ध्ये शिकत असावेत. एवढे रिकामटेकडे लोक तिथेच असतात.
सोली सोराबजीपण म्हणतायत की जर
Permalink Submitted by अनुप ढेरे on मंगळवार, 16/02/2016 - 17:49.
सोली सोराबजीपण म्हणतायत की जर घोषणा खरच दिल्या असतील तर देशद्रोह आहे.
Bhakta Soli Sorabjee says JNU slogans amount to Incitement and Sedition. I urge media to do hitjobs on him _URL_
— India in Emergency (@IdeaofEmergency) February 16, 2016
सोराबजी आणि कायद्याची भाषा
Permalink Submitted by चिंतातुर जंतू on मंगळवार, 16/02/2016 - 18:06.
>> सोली सोराबजीपण म्हणतायत की जर घोषणा खरच दिल्या असतील तर देशद्रोह आहे.
सोली सोराबजी जे म्हणत आहेत त्यातले अर्थाचे पदर समजून घेतले तर लक्षात येईल की ते अनेक पद्धतीनं असं म्हणत आहेत की मूळ विधानं नक्की काय होती, कोणत्या संदर्भचौकटीत होती वगैरे लक्षात घ्यायला हवं.
इथून उद्धृत -
What did he do? Did he merely shout slogans like 'Pakistan zindabad'? Arresting him for that? I mean that's deplorable. That is not sedition.
Even if you say 'Hindustan murdabad', it is a borderline case since those words have a tendency to create law and order problem.
Asked if, by booking Kumar under sedition, the signal that might have gone out is that India is so weak that a speech by a university students' union leader, even if he did say what he is alleged to have said, can disturb the unity of the country, the eminent lawyer said, "I agree.I don't know if he did say 'Hindustan murdabad'. We should take things in the right perspective. I feel we should not overreact. If we overreact, on the contrary, it makes matters worse.
सर्वात महत्त्वाचा मुद्दा शेवटी आहे - हा देशद्रोह आहे की नाही ह्यापेक्षा आपला देश इतका निर्बल आहे का?
We must go by the actual
Permalink Submitted by अनुप ढेरे on मंगळवार, 16/02/2016 - 18:23.
We must go by the actual words they used, the actual acts they did and see if that amounts to sedition.
ते लोक जे म्हणाले त्यावर जायला पाहिजे हे बरोबर आहेच. वाद पाकिस्तान झिंदाबाद हे सेडिशन आहे का हा नसून (अ‍ॅटलिस्ट फॉर मी), भारत तेरे तुकडे होंगे, हर घर से अफ्झल निकलेगा या वाक्यांबद्दल आहे.
अर्थस्य पुरुषो दासः
Permalink Submitted by चिंतातुर जंतू on मंगळवार, 16/02/2016 - 18:39.
आणि माझा मुद्दा असा आहे,की सोराबजी बोलताहेत त्यात nuance (अर्थाचे पदर) आहे, पण त्यांची विधानं त्याशिवायच - काळी पांढरी; 'होय ह्यात देशद्रोह आहेच!' अर्थानं - घेतली जात आहेत.
Permalink Submitted by ३_१४ विक्षिप्त अदिती on मंगळवार, 16/02/2016 - 19:32.
फेसबुकवर काल नोआम चॉम्स्कीच्या लेखनाचा दुवा मिळाला. या लेखात अमेरिकन चॉमस्की अमेरिकेला सगळ्यात मोठा दहशतवादी देश असं संबोधतो.
ही सहजच आपली माहितीची देवाणघेवाण.
इंडियन ऑक्युपेशन ऑफ कश्मिर
Permalink Submitted by विसुनाना on मंगळवार, 16/02/2016 - 19:43.
उमर खलिद (राय?) या विद्यार्थ्याबद्दल फारशी माहिती मिडियात आलेली दिसत नाही. कन्हैया कुमारला अडकवून स्वतः मात्र पळून गेला.
कन्हैयाही आता जरी म्हणत असला की तो देशभक्त वगैरे आहे तरी इथे - 'मकबूल मांगे, अफझल मांगे, गर तुमना दोगे, तो लडके लेंगे, छीन के लेंगे आजादी' वगैरे घोषणा देतोय. उमर खलिद तर स्वच्छपणे 'इंडियन ऑक्युपेशन ऑफ कश्मिर' म्हणतोय.
'आजादी म्हणजे फ्रीडम ऑफ स्पीच' वगैरे.. हे नंतर त्यांना कुणीतरी पढवलेले आहे.
शिफ्टिंग ऑफ गोलपोस्ट
Permalink Submitted by अनुप ढेरे on मंगळवार, 16/02/2016 - 20:35.
मूळ सभेमधल्या घोषणांबद्दल वाद असताना कन्हैय्या कुमारच्या दुसर्‍या दिवशीच्या भाषणाबद्दल त्याला अटक केली आहे असा प्रचार दिसतो आहे काही ठिकाणी.
Permalink Submitted by तिरशिंगराव on मंगळवार, 16/02/2016 - 20:05.
या चर्चेत भाग घेणारे कुणीच असं म्हणत नाहीयेत की, विद्यार्थ्यांनी विद्यापीठात जाऊन अभ्यास करायचा असतो आणि (जमलं तर) डिग्री घ्यायची असते. तिथ


म. टा. प्रतिनिधी , पुणे
येत्या दीड वर्षात पुणेकरांना वाढीव साडेसहा टीएमसी पाणी उपलब्ध होणार असल्याचे शनिवारी स्पष्ट झाले. यासाठी आवश्यक असलेली कालव्यात शुद्ध सांडपाणी सोडण्याची योजना या काळात पूर्ण होईल , असे आश्वासन पुणे महापालिकेचे आयुक्त महेश पाठक यांनी शनिवारी दिले. दरम्यान , शहरात सुरू असलेली दहा टक्के पाणीकपात पुढील वर्षापर्यंत कायम ठेवण्याची भूमिका उपमुख्यमंत्री व पालकमंत्री अजित पवार यांनी घेतली.
गेल्या मार्चपासून शहरात पाणीकपात लागू करण्यात आली आहे. त्या पार्श्वभूमीवर जिल्हा नियोजन समितीच्या बैठकीत आमदार विनायक निम्हण यांनी हा विषय उपस्थित केला. तेव्हा गेल्या वर्षी धरणांमध्ये २१.८२ टीएमसी इतका साठा होता , यंदा २१.७४ टीएमसी ; म्हणजे जवळपास तेवढाच साठा आहे , अशी माहिती पवार यांनी दिली. शहराला अकरा टीएमसी इतका कोटा मंजूर असतानाही वाढीव पाणी देण्यात आले आणि त्यासाठी ग्रामीण भागाला विश्वासात न घेता परस्पर निर्णय घेण्यात आला , असाही पवित्रा त्यांनी घेतला , तेव्हा बैठकीतील सगळे जण चकित झाले. शहरातील सांडपाणी शुद्ध करून कालव्यात सोडल्यास तेवढे वाढीव पाणी कायद्यानुसार पुणेकरांना मिळणार आहे. या योजनेसाठी मुंढव्यात बंधाऱ्याचे काम झाले असून पाइपलाइनचे काम सुरू आहे ; तसेच जॅकवेलचेही टेंडर काढण्यात येत आहे. येत्या दीड वर्षांत ही योजना पूर्ण होईल , असे पाठक म्हणाले. त्यानंतर पुण्याला साडेसहा टीएमसी पाणी वाढवून मिळणार आहे.
दरम्यान , भामा आसखेड धरणातून पुण्याला पाणी देण्याच्या योजनेचा तपशीलवार प्रकल्प अहवाल तयार करण्याचे काम सुरू आहे. तेथून २.६ टीएमसी पाण्याची मागणी महापालिकेने केली असून , त्यापैकी १.३ टीएमसी इतकेच पाणी राज्य सरकारने मंजूर केले आहे. तसेच सरकारने सिंचन पुनर्स्थापना खर्चापोटी प्रतिहेक्टरी एक लाख रुपयांची मागणी केली असून धरणाच्या भांडवली खर्चातील हिस्साही मागितला आहे. त्यापैकी सिंचन पुनर्स्थापना खर्च माफ करावा , अशी मागणी महापालिकेने केली आहे. त्याबरोबरच खडकवासला धरणातून पाइपने पाणी आणले , तर बाष्पीभवनापोटी वाया जाणाऱ्या एक टीएमसी पाण्याची बचत होऊ शकेल , ही योजना येत्या वर्षभरात पूर्ण होईल , असेही पाठक यांनी सांगितले. शहरात २४ तास पाणीपुरवठा करण्याची योजना प्रगतिपथावर असून येत्या सहा महिन्यांत पायलट प्रोजेक्ट सुरू होईल , असे ते म्हणाले.


text: मोदी सरकार आणि बेरोजगारी यांचा परस्पर संबंध


मुंबई वृत्तान्त
ठाणे वृत्तान्त
महामुंबई वृत्तान्त
नाशिक वृत्तान्त
नागपूर वृत्तान्त
नगर/पश्चिम महाराष्ट्र वृत्तान्त
- कोल्हापूर महापालिकेची बँक हमी प्रदूषण नियंत्रण मंडळाकडून जप्त
- 'आयआरबी' कर्मचा-यांना टोप गावातून पिटाळले
मराठवाडा वृत्तान्त
रविवार वृत्तान्त
विदर्भरंग
मोस्ट कमेन्टेड
- सन्मान राखला नाही तर विरोधात बसू
- फोटो गॅलरी : गेली शान, तरी आलिशान!
- अल्पमतातील सरकार चालवणे घटनाविरोधी - शिवसेनेचा भाजपला टोला
- शिवसेनेला केवळ दोनच कॅबिनेट मंत्रिपदे?; अर्थ, गृह, ऊर्जा, महसूल भाजपकडेच राहणार
- पोप यांचा साक्षात्कार
- राज ठाकरे यांचा राज्यव्यापी दौरा
- 'आयारामां'पासून मंत्रिपदे दूरच..
- सध्यातरी शिवसेना सत्तेत सहभागी होण्याची शक्यता कमी - रुडी
मोस्ट रीड
- फोटो गॅलरी : गेली शान, तरी आलिशान!
- अल्पमतातील सरकार चालवणे घटनाविरोधी - शिवसेनेचा भाजपला टोला
- शिवसेनेला केवळ दोनच कॅबिनेट मंत्रिपदे?; अर्थ, गृह, ऊर्जा, महसूल भाजपकडेच राहणार
- सन्मान राखला नाही तर विरोधात बसू
- चोरडियांच्या आत्महत्येला कारणीभूत आशिष शर्मा कोण?
- मोदी आणि शहांची माफी मागा - शिवसेनेची कोंडी करण्याची भाजपची रणनिती
- सौ. मुख्यमंत्री झाल्यानंतरही नोकरी सुरूच राहणार
विमान सुटण्याची तासन्तास प्रतीक्षा करताना एकाकीपणामुळे कंटाळलेल्या जिवांना आता डेटिंगचा आधार मिळणार आहे. अमेरिकेतील स्टीव्ह पॅस्टरनॅक या अवलियाने हा एकाकीपणा दूर करण्यासाठी एक विशेष वेबसाइट सुरू केली असून त्याद्वारे ज्यांच्याशी आपल्या आवडीनिवडी जुळू शकतात, अशा व्यक्तींसोबत विमानतळावर विरंगुळा साधता येणार आहे. मियामी विमानतळावर एकदा एक विमान कमालीचे विलंबाने सुटल्याने स्टीव्हला अनेक तास एकाकीपणे घालवावे लागले होते. या क्षणी आपल्यासोबत समविचारी मैत्रीण असती तर आपला वेळ आनंदात गेला असता, अशी कल्पना त्याच्या मनात आली आणि त्याने या वेबसाइटचा घाट घातला. यातून या वेबसाइटचा जन्म झाला असून तिला प्रचंड प्रतिसाद लाभत आहे. अल्पावधीतच या वेबसाइटची सदस्यसंख्या २० हजारांवर पोहोचली आहे.


राज्यातील नेत्यांच्या बैठकीत निर्णय; मध्य प्रदेशातील निसटत्या पराभवानंतर खबरदारी
मध्य प्रदेशच्या विधानसभा निवडणुकीत शंभर-सव्वाशे मतांपासून ते एक-दोन हजार मतांसारख्या अल्प मतांनी भाजपचे सात-आठ उमेदवार पराभूत झाल्याने शिवराजसिंह चौहान यांचे सरकार पडल्याची ठेच लक्षात ठेवत लोकसभा निवडणुकीत एकेक मतदार जोडण्यासाठी शर्थीने प्रयत्न करण्याचा निर्णय भाजपच्या निवडणूक व्यवस्थापन समितीच्या बैठकीत गुरुवारी घेण्यात आला. त्यासाठी व्यावसायिक वर्ग, समाजघटकनिहाय छोटय़ा-छोटय़ा बैठकांवर भर देणारी आणि मतदारसंघातील प्रत्येक गावातील-भागातील सरकारी योजनांच्या लाभार्थ्यांची यादी घेऊन या प्रचारमोहिमेत त्यांच्यापर्यंत पोहोचण्याची रणनीती निश्चित करण्यात आली आहे.
महाराष्ट्राच्या लोकसभा सार्वत्रिक निवडणूक व्यवस्थापन समितीची बैठक गुरुवारी मुंबईत झाली. लोकसभा निवडणुकीसंबंधी विविध कामांच्या जबाबदाऱ्यांचे वाटप व अंमलबजावणी याची चर्चा झाली.
लोकसभा निवडणुकीसाठी पंतप्रधान नरेंद्र मोदी, मुख्यमंत्री देवेंद्र फडणवीस यांच्यासारख्या प्रमुख नेत्यांच्या सभा आणि उमेदवारांच्या प्रचारफेऱ्यांवर आणि समाजमाध्यमांवरील प्रचारावर अवलंबून न राहता प्रचाराचे सूक्ष्म नियोजन करण्याचे या बैठकीत ठरले. एकेक मतदार भाजपसाठी महत्त्वाचा ठरणार आहे हे लक्षात घेऊन त्याच्यापर्यंत पोहोचण्यासाठी हरतऱ्हेचे प्रयत्न केले जातील.
प्रचारासाठी विविध समित्या व त्यांच्या प्रमुखांची नावेही निश्चित करण्यात आली. जाहीरनामा समितीची जबाबदारी ग्रामविकास मंत्री पंकजा मुंडे व मुख्य प्रवक्ते माधव भांडारी यांच्यावर सोपवण्यात आली आहे. विश्वास पाठक हे व्हिजन डॉक्युमेंटची जबाबदारी पार पाडतील. तर प्रचार व प्रसिद्धी माध्यम समितीचे काम आमदार अतुल भातखळकर यांच्यावर सोपवण्यात आले आहे.
एकनाथ खडसे गैरहजर
भाजपच्या वरिष्ठ नेत्यांची बैठक होत असताना माजी मंत्री व ज्येष्ठ नेते एकनाथ खडसे गैरहजर होते, तर गिरीश महाजन यांचा गाभा समितीच्या बैठकीत समावेश झाल्याबाबत माध्यमांनी विचारले असता, खडसे काही कामामुळे आले नव्हते. दोन दिवसांपूर्वी मलापण मतदारसंघातील पूर्वनियोजित बैठकांमुळे उपस्थित राहता आले नव्हते, असे स्पष्टीकरण मुनगंटीवार यांनी दिले. त्याचबरोबर रावेर मतदारसंघातून रक्षा खडसे यांच्या जागेवर अन्य नावांचाही विचार सुरू असल्याने खडसे नाराज असल्याचे वृत्तही मुनगंटीवार यांनी फेटाळले.
विधान परिषद आमदारांवर जबाबदारी
भाजपने लोकसभा निवडणुकीत सारी यंत्रणा झोकून देण्याचे ठरवले असून विधान परिषदेच्या आमदारांवरही त्यांच्या भागातील एक-दोन लोकसभा मतदारसंघांची जबाबदारी टाकण्यात आली आहे. विधान परिषदेच्या आमदारांची बैठक मुख्यमंत्री देवेंद्र फडणवीस यांनी घेतली. त्यात हा निर्णय घेण्यात आला. प्रचाराचा समन्वय, संघटनात्मक जबाबदाऱ्या पार पाडल्या जात आहेत की नाही यावर देखरेख ठेवणे, संबंधित स्थानिक पदाधिकाऱ्यांशी चर्चा करून त्यांना पक्षाकडून हवी असणारी मदत मिळवून देणे आदी कामे सोपवण्यात आली आहेत.
First Published on March 15, 2019 2:25 am


text:
Pulmonary diseases issue at akola, divya Marathi | अकोल्यात 20 हजार रुग्ण फुप्फुसाच्या आजाराने त्रस्त - Divya Marathi
Pulmonary Diseases Issue At Akola, Divya Marathi
अकोल्यात 20 हजार रुग्ण फुप्फुसाच्या आजाराने त्रस्त
अकोला- बदलती जीवनशैली, बदलते हवामान, वाढती धूळ, जाळलेल्या कचर्‍याचा धूर आणि इतर प्रदूषणामुळे दिवसागणिक दमा व श्वसन विकाराने अनेक जण त्रस्त होत आहेत. श्वसनविकाराचे रुग्ण दिवसागणिक वाढत असून, अकोल्यात सुमारे 20 हजार रुग्ण फुप्फुसाच्या आजाराने त्रस्त आहेत, अशी माहिती फुप्फुसव श्वसन विकार, फुप्फुस व श्वसननलिका तज्ज्ञ व दुर्बीण परीक्षक डॉ. अनिरुद्ध भांबुरकर यांनी दिली.
अस्थमा या आजाराचे रोगनिदान व जनजागरण समाजात होऊन हा आजार नष्ट व्हावा, या उद्देशाने डॉ. अनिरुद्ध भांबुरकर यांनी सोमवार, 5 मे रोजी पत्रकार परिषद आयोजित केली. ते म्हणाले की, फुप्फुसाच्या विकारास बदलती जीवनशैली जबाबदार आहे. त्याचप्रमाणे वाढते प्लास्टिक व रासायनिक वस्तूंचे प्रमाण, वाहतूक व इतर प्रदूषण यामुळे दिवसागणिक दमा व श्वसन विकार, फुप्फुस विकारामध्ये तिपटीने वाढ होत आहे.
अकोल्यात दरवर्षी 20 हजार रुग्ण आढळतात, तर भारतात हे प्रमाण 15 ते 20 दशलक्ष रुग्ण एवढे आहे. यामध्ये पुरुषांची संख्या 65 टक्के, तर स्त्रियांची संख्या 35 टक्के आहे. जगात सातव्या क्रमाकांवर असलेला श्वसन विकार आता तिसर्‍या क्रमांकावर पोहचला असून, जागतिक संघटनेनुसार 20 ते 22 हजार रुग्ण या आजारांना बळी पडत आहेत, अशी माहिती डॉ. अनिरुद्ध भांबुरकर यांनी दिली.
प्रदूषणासोबत आंबट व थंड पदार्थ टाळणे व संतुलित र्मयादापूर्ण आहार घेणे, नियमित शारीरिक व्यायाम करणे.
फुप्फुसाच्या विकाराची कारणे
वाढते प्रदूषण, धूळ, धुराच्या संपर्कात आल्याने वारंवार सर्दी होणे, शिंका येणे, खोकला येणे, कफ वाढणे, श्वासोच्छासाचा विकार होणे, गिट्टी खाणीमध्ये काम करणारे मजूर, अनेक वष्रे प्रदूषित हवेत काम करणे, नेहमी कापसाच्या संपर्कांत राहणारे शेतकरी, सिमेंट, कापड उद्योग, रासायनिक, बांधकाम क्षेत्र, धूम्रपान करणार्‍या व्यक्ती, आनुवांशिकता असणार्‍या व्यक्तींना हा आजार होण्याची शक्यता असते.
जुना खोकला राहणे, कफ पडणे, श्वासोच्छासाचा त्रास होणे, छाती भरणे व खरखर करणे, कोरडी ढास लागणे, फुप्फुसाचा त्रास तीव्र प्रमाणात जाणवणे.


text:
ा सहकारी संस्थान मध्ये
18 Feb 2018 - 10:03 pm | एकुलता एक डॉन
सध्या सहकारी संस्थान मध्ये घोटाळे कसे चालतात ? कोणत्या पातळीचे ?
सदरहू प्रतिसाद एका अभ्यासू
18 Feb 2018 - 11:01 pm | नाखु
सदरहू प्रतिसाद एका अभ्यासू (जेष्ठ मिपाकर) यांच्या प्रतिसाद मधून जशाच्या तसा
*PNB स्कॅम : कसा झाला 11,360 कोटींचा घोटाळा?*
(हा घोटाळा नेमका कसा घडला हे समजून घेण्यासाठीबीबीसी प्रतिनिधी मोहनलाल शर्मा यांनी बँक ऑफ बडोदाचे निवृत्त कार्यकारी संचालक आर.के. बक्षी यांच्याशी बातचीत केली)
पंजाब नॅशनल बँकेच्या मुंबईतील ब्रीच कँडी शाखेत 11, 360 कोटी रुपयांचा घोटाळा झाला असल्याचं बुधवारी स्पष्ट केलं. भारतातील सार्वजनिक बँकांपैकी एक असलेल्या पंजाब नॅशनल बँकेने या प्रकरणात अडकलेल्यांची नावं जाहीर केलेली नाहीत.
मात्र या गैरव्यवहारात बँक कर्मचारी आणि आरोपी खातेधारक यांची हातमिळवणी असल्याची कबुली बँकेने दिली आहे. बँकेचे कार्यकारी संचालक सुनील मेहता यांनी पत्रकार परिषदेत बोलताना सांगितलं की, "2011पासून हा घोटाळा सुरू होता. मात्र यंदा 3 जानेवारीला हे सगळं प्रकरण बाहेर आलं. संबंधित चौकशी यंत्रणांना याची माहिती देण्यात आली".
2011 ते 2018 अशी सात वर्षं या घोटाळ्यादरम्यान कोट्यवधी रुपयांचे व्यवहार झाले. याप्रकरणी प्रसिद्ध हिरे व्यापारी नीरव मोदी यांचं नाव पुढे येत आहे.
काँग्रेसनेही सरकार आणि पंतप्रधानांना टीकेचं लक्ष्य केलं. 'ऑडिटर तसंच बँकेच्या कारभाराची सूक्ष्म तपासणी करणाऱ्या यंत्रणांना कोट्यवधी रुपयांच्या घोटाळ्याबद्दल कसं कळलं नाही? एखाद्या मोठ्या माणसाकडून अभय असल्याशिवाय हे शक्य होऊ शकतं का?' असा सवाल विरोधकांनी केला.
*आर.के.बक्षी यांचा दृष्टिकोन*
PNB घोटाळ्यात 'लेटर ऑफ अंडरटेकिंग'चा (LOU) गैरवापर मूलभूत आहे. बँकांच्या कारभारात LOU प्रचलित संकल्पना असून, कामकाजाचा महत्त्वपूर्ण घटक आहे.
भारतात कार्यरत असणारे उद्योजक देशाबाहेरून वस्तूंची आयात करतात. आयात वस्तू तसंच सेवेची किंमत म्हणून देशाबाहेर असणाऱ्या व्यक्ती किंवा संस्थेला पैसे द्यावे लागतात.
आयातकर्त्याकडे पैसे नसतील किंवा क्रेडिट कालावधी किंवा उसन्या वेळेचा त्याला फायदा घ्यायचा असेल तर बँक आयातकर्त्या माणसाला विदेशातील एका बँकेला LOU देतं.
विशिष्ट कामासाठी आयातकर्ता निर्यात केलेल्या वस्तू किंवा सेवेसाठी निर्यातदाराला पैसे देणं लागतो. हे पैसे आयातकर्त्याला पुरवावेत असं या पत्रात नमूद असतं.
एक वर्षानंतर विशिष्ट दिवशी आयातकर्ता व्याजासकट पैसे चुकते करेल अशी ग्वाही बँक आयातकर्त्याच्या वतीने देते.
यात अनोखं किंवा नवीन काहीच नाही. बँकेच्या कामकाजाचा हा नियमित भाग आहे. याच आधारावर बँकांचं बायर्स क्रेडिट काम करतं. हे बँकांसाठी महत्त्वपूर्ण असतं.
PNBकडून विदेशातील बँकेला एलओयू देण्यात आलं असेल तर आयातकर्ती व्यक्ती निर्यातकर्त्या व्यक्तीला जेवढी रक्कम देणं लागते तेवढी रक्कम विदेशी बँकेकडून PNBने दिलेल्या हमीनुसार देते.
एका वर्षानंतर आयातकर्ता PNB कडे पैसे जमा करेल. यानंतर PNB कडून विदेशी बँकेला व्याजासकट पैसे परत करण्यात येतील, असं या LOUचं काम चालतं.
*या प्रकरणी काय झालं?*
बुधवारी उघड झालेल्या घोटाळ्यात पंजाब नॅशनल बँकेतर्फे अधिकृत LOU देण्यात आलं नाही. मात्र बँकेच्या दोन कर्मचाऱ्यांनी छुप्या पद्धतीने नकली LOU तयार करून आयातकर्त्याला पुरवलं.
PNBच्या काही कर्मचाऱ्यांकडे स्विफ्ट सिस्टीमचं नियंत्रण असतं. बँकांना आपापसात व्यवहार करता यावेत यासाठी त्यांना तांत्रिकदृष्ट्या एकत्र जोडणारी ही प्रणाली आहे. जगभरातील सगळ्या बँका या प्रणालीद्वारे एकमेकांशी संलग्न असतात.
स्विफ्ट सिस्टीमद्वारे पाठवले जाणारे संदेश अत्याधुनिक तंत्रज्ञानाच्या साहाय्याने एका सांकेतिक फॉरमॅटमध्ये पाठवले जातात. LOU पाठवणं, उघडणं आणि त्यात सुधारणा करण्याचं काम याच स्विफ्ट सिस्टीमद्वारे केलं जातं.
म्हणूनच स्विफ्ट सिस्टीमद्वारे पाठवण्यात आलेला संदेश गोपनीय आणि सुरक्षित मानला जातो. एका बँकेकडून या सिस्टीमद्वारे आलेला संदेश दुसऱ्या बँकेत अधिकृत मानला जातो. म्हणून कोणीही त्याबाबत संशय घेत नाही.
मात्र ही प्रणाली हाताळण्याचं काम शेवटी माणूसच करतो. PNBच्या या विशिष्ट शाखेत य


text:
फ्रँक पेन (७ मार्च, १८५१ - २६ डिसेंबर, १९१६) हा कडून पहिला कसोटी सामना खेळलेला क्रिकेट खेळाडू होता. हा १९७५-८१ दरम्यान केंट कडून काउंटी क्रिकेट खेळला. पेनला त्याच्या काळातील सर्वोत्तम फलंदाजांपैकी एक समजले जायचे.
संदर्भ आणि नोंदी
इंग्लंडचे क्रिकेट खेळाडू
इ.स. १९५१ मधील जन्म
इ.स. १९१६ मधील मृत्यू
पुरुष चरित्रलेख


text:
्यासाठीचे बंधन पडते. तसेच जेव्हा हे उद्दीष्ट पार पडते तेव्हा मी लेख वाढवण्याच्या मागे लागतो. अर्थात, वेळ पडली तर अधूनमधून लेख तयार करतोच.
एखाद्या सदस्याची आशयघनता काढता येते का याचा मी शोध घेतला पण काही सापडले नाही. अगदी पाहिजेच असल्यास मासिक डेटाडंपमधून ही माहिती विंचरता येईल, पण त्यास अनेक तास किंवा दिवसांचे प्रॉसेसिंग करावे लागेल.
माझे स्वतःची काही उद्दीष्टे/नियम मी घालून घेतली आहेत. ती तुम्ही किंवा इतर कोणीही पाळावी हा आग्रह बिलकूल नाही.
११.११.११ तारखे पर्यंत येथे १,११,१११ लेख तयार व्हावे -- हे कधीच बाराच्या भावात गेले आहे. :-)
११.१२.१३ तारखे पर्यंत येथे १,११,२१३ लेख तयार व्हावे, आशयघनताचा बोर्‍या न वाजता -- रोजचे ८३-८४ लेख करणे अवास्तव असल्याकारणाने हेही केरात जाणार असे दिसते.
२५.०२.१२ तारखे पर्यंत (पुढचा जागतिक मराठी दिन) ४०,००० लेख, १,००,००० एकूण पाने आणि १०,००,००० संपादने व्हावी. यात चढत्या क्रमाने महत्व द्यावे याबद्दल सध्या माझा (स्वतःशीच) झगडा चालू आहे.
असो. इतर काही माहिती हवी असल्यास कळवालच.
अभय नातू २३:२४, ९ मे २०११ (UTC)
विकिव्हर्सिटी[संपादन]
मराठी विकिव्हर्सिटी प्रकल्पावर कोणी काम करीत असल्याचे ऐकीवात नाही.
अभय नातू १२:४३, १४ जून २०११ (UTC)
विस्तार साचे[संपादन]
फार पूर्वी मराठी विकिपीडियावरही लेखांचे सांगाडे बनवायची रीत अवलंबली जात होती. पण तीन-चार वर्षांमध्ये त्या सांगाड्यांवर मूठभर मांस चढलेले लेख प्रचंड अल्पसंख्य आहेत. आपल्याकडे एखादा लेख घेऊन तो सामग्र्याने लिहू शकणारे दर्जेदार कोशलेखक कमी आहेत; बर्‍याच लोकांची संपादनपद्धती दोन-तीन, दोन-तीन वाक्ये लेखात भरून पुढे जायची आहे. अश्या परिस्थितीत कोणताही लेख किमान एका क्रिटिकल वस्तुमानापर्यंत वाढल्याशिवाय त्यात उपविभाग/ परिच्छेद पाडण्यात काही विशेष फायदा होत नाही (केवळ अनावश्यक बाइट-आकारमान वाढवण्याखेरीज). त्यामुळे लेख सुरू करताना त्यात पहिल्यांदा जेवढी माहिती लिहिता येतील, तेवढी लिहून, त्यानंतर एखाद-दुसरे बाह्य दुवे व इंग्लिश विकिपीडिया/अन्य विकिपीडियाचा आंतरविकी दुवे देऊन साचा:विस्तार साचा लावून ठेवण्याची रीत पाळली जात आहे. विस्तार साच्यामुळे त्यांचे आपोआप वर्ग:विस्तार विनंती या वर्गात वर्गीकरण होते.
--संकल्प द्रविड (चर्चा | योगदान) १६:१६, १४ जून २०११ (UTC)
माहितीचौकट साचा[संपादन]
साचा:माहितीचौकट दूरचित्रवाणी मालिका साच्यात थोडे बदल करून त्याच्या वापराविषयीचे दस्तऐवजीकरण तिथे नोंदवले आहे. तसेच, आम्ही सारे खवय्ये या पानावर तो साचा वापरूनही पाहिला आहे. तूर्तास ठीक वाटत आहे. जमल्यास, तुमच्या सदस्य नामविश्वात उपपाने बनवून त्यावर हा साचा डकवून, त्यात वेगवेगळ्या पॅरामीटरांविषयी माहिती लिहून अजून काही चाचण्या करून पाहा. म्हणजे मग हा साचा सार्वत्रिक वापरास योग्य ठरेल.
--संकल्प द्रविड (चर्चा | योगदान) १५:०७, १९ जून २०११ (UTC)
kR=कृ
वि. नरसीकर (चर्चा) १५:२५, १९ जून २०११ (UTC)
चावडी/ध्येय आणि धोरणे[संपादन]
आत्तापर्यंतची चर्चा थोडीशी विस्कळीत आणि अनेक कल्पनांचा ठाव घेणारी झाली आहे. या पानावर काम करण्यापूर्वी चावडीवर त्याबद्दलची संकीर्ण माहिती लिहिल्यास सगळ्यांना नक्की काय चालले आहे याची माहिती मिळेल आणि अधिकाधिक मदतही मिळेल.
१. हे पान का पाहिजे. आत्ता असलेली पाने (चावडी, चावडी/प्रगती, विविध कौलपाने, इ) का पुरेशी नाहीत.
२. या पानावर कोणकोणत्या विषयांवर चर्चा केली जाईल.
३. या पानावर कोणत्या विषयांवर चर्चा करू नये.
३. यात कोण भाग घेऊ शकेल.
४. या पानाच उद्दिष्ट काय.
हे एक-दोन परिच्छेदात लिहावे.
अभय नातू ०१:४६, ३० जून २०११ (UTC)
एकपात्री प्रयोग[संपादन]
येथील अनेक प्रयोग एकपात्रीच असतात. पैकी काहींना उत्स्फुर्त प्रतिसाद मिळतो तर बरेच जातात बाराच्या भावात. तुम्ही माहिती लिहा, सदस्यांचा प्रतिसाद काय आहे हे बघू आणि मग पुढील पावले उचलू.
चर्चेला बांधणी देण्यासाठी अधूनमधून असे precis रूपात विषयाची पुनर्मांडणी आवश्यक आहे असे मला वाटते.
अभय नातू ०५:१८, ३० ज


मांश लाभेश गुरू आहे. गुरू स्वत: सप्तमात असून सप्तमेश आणि दशमेश आहे. गुरू रवीच्या नक्षत्रात असून रवी षष्ठात व तृतीयेश आहे. गुरूची दृष्टी ११, १, ३ या स्थानांवर आहे. गुरूचे कार्येशत्व असे आहे.
गुरू ७/ ७, १० नक्षत्रस्वामी रवी ६/ ३ (गुरूची दृष्टी ११, १, ३)
वरील जंत्रीवरून हे लक्षात येईल की, नवमांश लाभेश हा प्रश्नलग्नकुंडलीत तृतीय स्थानाचा कार्येश आहे. वहिनींना बांगड्या मिळणारच मिळणार. तसेच गुरूची नववी दृष्टी तृतीयस्थानावर आहे म्हणजे बांगड्या सुरक्षित आहेत.
दागिन्यांचा विचार करतांना नवमांश धनेश काही लोक विचारात घेतात. आम्ही दागिने कुठल्या भागावर धारण केले आहेत तो भाग कुंडलीत कुठल्या स्थानाने निर्देशीत होतो त्यानुसार कार्येशत्व विचारात घेतो. इथे सांगायची गोष्ट ही की, जरी नवमांश धनेशावरून विचार केला तरी तो गुरू आहे आणि लाभस्थानाचा कार्येश आहे. म्हणजे तो सुद्धा बांगड्या मिळणार हेच सांगतो आहे.
आता प्रश्न असा निर्माण होतो की कधी मिळतील? तर नवमांश धनेशाच्या राशीतून किंवा नवमांश धनेशाच्या नक्षत्रातील ग्रहांच्या राशीतून चंद्राचे भ्रमण होते तेव्हा हरवलेले पैसे, दागिने सापडण्याची शक्यता सर्वात जास्त असते.
वरील कुंडलीत नवमांश धनेश गुरू आहे. प्रश्नवेळेस चंद्र तुळेत आहे. नंतर तो वृश्चिकेत जाईल. त्यानंतर तो गुरूच्या धनु राशीत जाईल. त्यावेळेस हरवलेल्या बांगड्या सापडतील. हा काळ ३० नोव्हेंबर व १ डिसेंबर असा आहे.
त्यानुसार वहिनींना, " तुमच्या बांगड्या सुरक्षित असून ४/५ दिवसांनी म्हणजे ३० नोव्हेंबर किंवा १ डिसेंबरला मिळतील. काळजी करू नका पण यापुढे काळजी घ्या." असे सांगितले.
३० नोव्हेंबरला सकाळी त्यांचा मुलगा बेडरूममधल्या वॉलयुनीट मधील साऊंडसिस्टीमशी काहीतरी उपद्व्याप करत होता. तिथल्या एका स्पीकरशी काहीतरी खाडखुड करत असतांना, तिथे त्याला बांगड्या सापडल्या. त्याने वहिनींना बोलवून तो ऐवज त्यांच्या स्वाधीन केला.
३० नोव्हेंबरला चंद्र धनेत केतूच्या मूळ नक्षत्रात होता. मूळ नक्षत्रात अनेक गोष्टी मूळपदावर येतात या शास्त्रीय विधानाची प्रचिती आली. लगेच वहिनींचा फोन आला. पण आम्ही दुखवट्यामुळे लेखन करीत नव्हतो आणि नुकतीच अमावास्या संपल्यामुळे कामाचा व्याप यात या घटनेबद्दल पार विसरून गेलो.
रविवारी वहिनींना मिठाईच्या बॉक्ससकट घरी पाहिलं, तेव्हा एकदम किस्सा आठवला.
आम्ही वहिनींना म्हटले, " आज घरी गेल्यावर सर्व दागिने नीट काढून ठेवा. नाहीतर पुन्हा नंबर द्यायला लागेल."
आपला,
( नतद्रष्ट) धोंडोपंत


text:
ा. त्यांनी अहिंसा तच्छाचा जो प्रचार केला त्यामुळे ते प्रसिद्ध पावले. त्याना शंभर वर्षांचे आयुष्य लाभले. त्यांनी सम्मेदशिकर (पारसनाथ) पहाडावर परिनिर्वाण घेतले.
पाश्वनाथांचा संदेश अगदी साध-सोपा होता. हिसा, असत्य, परिग्रह, व्यभिचार या चार गोष्टीचा त्याग करा असे ते सांगत. अहिंसेच्या मार्गाला एक उपदेशाचे स्वरूप देण्याचा हा प्राथमिक प्रयत्न होता. पण जी अहिंसा फक्त क्रमी मुळीच्या आश्रमपुरुषी मर्यादित होती त्यातला सर्वसामान्य समाजात काही स्थान नव्हते, ती अहिंसा आता जनेत्याचा व्यवहारात उतरली होती. ती सामाजिक बाब बनली होती.
पाश्वनाथमुरुंगी आपल्या नव विचारांच्या प्रसारसाठी संघ बनवले होते. जे संघ अस्तित्वात होते, त्यामध्ये जैन साधू आणि साध्यांची, राजांची संख्या सर्वत्र अधिक होती.
त्यावेळी ज्यत्यागाला अती महत्त्व दिले गेले होते. त्याचा अतिरिक्त ज्ञान पसंत नव्हता ते जंगलात निघून गेले, तेथे ते तस्तया करीत.
वर्धमान महावीर जिवदेह मध्यन्या कुंडपुरात जन्मले त्यावेळी कुंडपुरात देण भाग होते, एक क्षत्रिय आणि दुर्या ब्राह्मण. महावीर वर्धमान नाम नावाच्या क्षत्रिय कुलात जमले. त्यामुळे त्याना नागपुरही म्हणत. त्याती जी कठोर तपस्या केली त्याचा परिणाम शरीरावर झाला. तिसाव्या वर्ष ते श्रमण बनले. १२।। वर्षे तपस्वी जीवन धारलत व पुढे तीस वर्षे धर्मपंदेश केला. त्यानी काशी, कोशार, पचाल, कलिंग, कंबाज, कुरू-मागल, बाहीक, गांधार, सिंधू सोवीर या देशात संचार केला. पावापूर मध्ये कार्तिक कृष्ण आमवस्तात त्यानी निर्विण घेतले – (ई.पू. ५२७). त्यावेळी चार समवस्त्रण (संप्रदाय) प्रमुख होते. त्यांतो त्रिकावाची, धर्मचिष्ट, आत्मा, पुरुषर्जन, कर्मनियम मानायचे तर अक्रियावादी-नैतिक निष्ठेवर भर देत.
ते पुरुषर्जन मानीत नव्हते नि मोक्षालाही स्थान नव्हते. 'विनयवादी समवरण अह' हेच सान्या दुःखाचे मूल होते. अहेच विसर्जन व समर्पण या मूल्यांना महत्त्व होते. अज्ञानावादी समवस्त्रण अज्ञान हेच दुःखाचे मूल कारण मानीत. अज्ञानी मुनुष्य जितका सुखी तिकता जाणी सुखी असत नाही. वर्धमान महावीरांनी क्रियावादाचा पुस्तकार केला होता. त्यानी नवा धर्म स्थापन केला नाही. ते उमायक होते. त्यानी प्राचीन परंपरापुढे चालवली. अनेक विचारांचा परामर्श घेतला.
पुढे सिद्धार्थ परिद्राजक बनल्यावर या विचारांचा त्याच्यावर गहाव प्रभाव पडला असाला त्यामुळेच काही साधना त्यांच्या पदृतीने करण्याचा विचार त्याच्या मनात रुजला असाला.
त्यावेळच्या 'पाली' या बोलीची भाषेत वर्धमान महावीराच्या परंपरेला 'समन' पंथापरा म्हणत. पुढे काहीजण 'शमन' किंवा 'श्रमण' ही म्हणत. श्रम करणारा म्हणून श्रमण आणि शांत करणारा म्हणून शमन. श्रम म्हणजे शारीरिक कष्ट, प्रयत्न, विद्यामान जीवन अधिक उन्नत करण्यासाठी धडपडतो म्हणून श्रमण तर विकाराना शांत करणारा, अनिष्ट गोष्टीना दूर ठेवणारा शमन या सान्याचा अर्थ होता जीवन निर्मित बनवणारा.
त्या अथर्ने सिद्धार्थाला कोणी देखलेले आकाशातून उतरलेला धर्मज्ञान घावे असे कर्तीच वाटले नाही. त्याचबरोबर सारे काही ज्ञान चिंगूताने लिहिलेल्या नियतीत आहे असेली समजत नहीत. ज्ञान हा काही चमकतार नाही किंवा अचानक झालेला साक्षात्कारही नाही. मानवाने आपल्या शरीर मनात एक संतुलन साधून गाठलेली ज्ञानाची सर्वोच्च अवस्था म्हणजेच ज्ञान आहे.
महाराणी माया
'माया' याचा अर्थच चमत्कार करण्याची शक्ती. काही म्हणतात सूर्योदयपूर्वीचे धूके म्हणजे माया. सूर्योदय होताच ते अदृश्य होते. कपिल मुर्माच्या सांख्य दर्शनात माया म्हणजे वैष्णव शक्ती, मायेची शक्ती. पण सिद्धार्थसाठी तिची माया, तिंच मातृप्रेम अमृत बनले होते. ते किती अल्पकाळ होते यातला महत्त्व नहीत. परिसाचा लोहाला झालेला ध्यानमात स्पर्धी हुवणार्त स्पर्धात करतो. सिद्धार्थ्या हद्यात त्याच्या मातेने प्रेमाचे बीज रोवले असावे त्याचाच पुढे वटयुक्त बनला. तिव्याविषयी सिद्धार्थात संगण्यात आले की, शास्त्र लोकांत आपाह महिन्यात एक सण साजरा करण्याची पदृत होती. अबाल-वृद्ध, गरीब-श्रीमंत सारे त्यात समील होत. महाराणी मायाने तो मोठ्या उत्साहाने साजरा करण्याचे योजले. एक गोष्ट ती कठाशने सान्याना बजावली असे, ती म्हणजे उत्तेजक द्रव या वस्तू कोणीही सेवक करायच्या नाहीत. ती खूप दानशूर होती. अत्रदान, इत्यद्यान मोठ्या अमणात करीत असे.
तिला एक स्वनर्सन झाले की, चार दिशा सरक्षकानी (दिक्ष


ड , कसाराघाट इत्यादी ठाणी सुसज्जच होती. कोकणी सौंगड्यांच्या पूर्ण भरवशावर ते कोकणात निर्धास्त होते. महाराजांनी याचवेळी येत असलेल्या सूर्यग्रहणाचे दिवशी एक दानसोहळा करावयाचे योजिले. दि. ६ जाने. १६६५ , पौष वद्य आमावस्या या दिवशी सूर्यग्रहण होते. महाबळेश्वर येथे त्यांनी आपल्या आईची म्हणजेच जिजाऊसाहेबांची सोन्याने तुळा केली. हे सर्व धन दानधर्मात खर्च करावयाचे असते. ते केले.
महाराज दि. ८ फेब्रुवारीस मालवणांस आले. पूर्वयोजनेने आरमार बंदरात सिद्ध होते. महाराजगलबतावर चढले. कारवारवरील ही त्यांची मोहिम आरमारातून होणार होती. त्यांच्या आयुष्यातील ही एकमेव आरमारी स्वारी. महाराज कारवारवर निघाले. मिर्झा राजा बुऱ्हाणपुरावरून औरंगाबादकडे सरकत होता. महाराजांनी सूर्यग्रहणाचेवेळी स्नाने , दाने ,पूजाअर्चा केल्या होत्या. मिर्झाराजेही व्रतवैकल्ये करीत स्वराज्यावर येत होते. बगलामुखीकालरात्री या भवानीदेवीची त्यांनी होमहवनपूर्वक आराधना केली. पुढे शिवशंकराची कोटीलिंगार्चने अंत:करणपूर्वक केली. औरंगजेबाला यश मिळावे आणि शिवाजीराजाचा पूर्णविनाश व्हावा ही मिर्झाराजांची श्रीचरणी प्रार्थना होती. एकाचे मन असे , दुसऱ्याचे मन तसे. तिसरे मन औरंगजेबाचे. त्याला शिवाजीराजेही नको होते अन् मिर्झाराजेही नको होते. या तीन मनांचा आम्ही कधीही अन् आजही अभ्यास केला नाही अन् करीतही नाही.


मुंबई वृत्तान्त
ठाणे वृत्तान्त
महामुंबई वृत्तान्त
नाशिक वृत्तान्त
नागपूर वृत्तान्त
- दिवाळीत विमान, खासगी बसेसचे भाडे दुप्पट
- ध्वनी प्रदूषणाबाबत निवासी क्षेत्र व फटाक्यांसाठी शासनाचे वेगवेगळे निकष
नगर/पश्चिम महाराष्ट्र वृत्तान्त
- कोल्हापूर महापालिकेची बँक हमी प्रदूषण नियंत्रण मंडळाकडून जप्त
- 'आयआरबी' कर्मचा-यांना टोप गावातून पिटाळले
मराठवाडा वृत्तान्त
रविवार वृत्तान्त
विदर्भरंग
मोस्ट कमेन्टेड
- सदोष मतदान यंत्रांमुळे भाजप विजयी
- मतदार याद्यांमध्ये फेरफार करण्याचा भाजपचा प्रयत्न
- अस्मितांचा अर्थ आणि अर्थाची अस्मिता
- भाजप अल्पमतातील सरकार स्थापन करणार!
- प्रवीण दरेकर भाजपच्या वाटेवर?
- कामचुकार कर्मचाऱ्यांना यंदा बोनस नाही
- दीपावलीत यंदासुद्धा थंडी गायबच; आज पावसाच्या सरींची शक्यता
- फोटो गॅलरी : माझी रांगोळी! (भाग-४)
मोस्ट रीड
- भाजपसोबत युती करण्यास कुठलीही अडचण नाही - उध्दव ठाकरे
- शिवसेनेला फक्त दोनच मंत्रिपदे!
- देवेंद्र फडणवीसच महाराष्ट्राचे नवे मुख्यमंत्री!
- नथुरामने गांधींऐवजी नेहरूंची हत्या करायला हवी होती
- उद्धव यांना निमंत्रण नाही
- महापौरांच्या नृत्यानंतर अधिकाऱ्यांचा धास्तावलेला 'पदन्यास'!
- अजितदादा, भुजबळ, तटकरेंचे भवितव्य भाजपच्या हाती
- लोकप्रभा दिवाळी अंक २०१४
कणकवली नगरपंचायतीच्या निवडणुकीत राज्याचे उद्योगमंत्री नारायण राणे यांचे निर्विवाद वर्चस्व सोमवारी पुन्हा एकदा सिद्ध झाले. नगरपंचायतीच्या १७ पैकी १३ जागा कॉंग्रेसला मिळाल्या आहेत. या निवडणुकीत राणेंविरुद्ध सर्वच राजकीय पक्ष एकत्र आले होते. तरीही मतदारांवर त्याचा प्रभाव पडल्याचे दिसत नाही. राणेंचा बालेकिल्ला असलेल्या या नगरपंचायतीच्या निवडणुकीत मतदारांनी राणेंच्या पारड्यात आपले मत टाकल्याचे दिसून आले. निवडणुकीत शिवसेनेला ३ जागांवर, तर भारतीय जनता पक्षाला एक जागेवर यश मिळवता आले.
नव्यानेच स्थापित झालेल्या गुहागर आणि देवरुख नगरपंचायतीच्या पहिल्या सार्वत्रिक निवडणुकीत गुहागरमध्ये नगरविकास राज्यमंत्री भास्कर जाधव यांच्या नेतृत्त्वाखाली राष्ट्रवादी कॉंग्रेसने १७ पैकी ११ जागांवर विजय मिळवून नगरपंचायतीमध्ये निर्विवाद बहुमत प्राप्त केले. याच ठिकाणी भारतीय जनता पक्षाला ६ जागांवर विजय मिळवता आला.
देवरुखमध्ये शिवसेना-भारतीय जनता पक्ष युतीच्या पारड्यात मतदारांनी आपला कौल दिला. १७ पैकी १२ जागांवर युतीचे उमेदवार विजयी झाले आहेत. पाच जागांवर राष्ट्रवादी कॉंग्रेसच्या उमेदवारांना विजय मिळवण्यात यश मिळाले. या नगरपंचायतीमध्ये आता युतीची सत्ता येण्याचा मार्ग मोकळा झालाय.


text:
वर पळताना दिसतात. बिबट्या, अस्वलासारखे हिंस्त्र प्राणी देखील पठारावर येतात. त्यामुळे पर्यटकांनी काळजी घेणे आवश्यक आहे. पठारावर खूप ठिकाणी निसरडे झालेले असते. त्यामुळे घसरण्याची शक्यता असते. पठारावर दाट धुक्याची चादर पांघरलेली असते आणि पठाराच्या दोन्ही बाजूला सरळसोट कडे आहेत. दाट धुक्यामुळे आपण कड्यापर्यंत आलो आहोत हे कळत नाही, त्यामुळे पर्यटकांनी सावधानता बाळगावी.
चालता चालता कधी लाल-पिवळया गौरीहाराचे दर्शन तर कधी लाल तेरडयाचे, पिवळया सोनकीच्या फुलांचा बहर तर सर्वत्रच, पण मध्येच रानतुळशीच्या निळया-जांभळया मंजिऱ्या लक्ष वेधून घेतात. कारवी तर सात वर्षांनी फुलते. जेव्हा ती फुलते तेव्हा सर्वत्र तिचेच साम्राज्य जाणवते. सहा वर्षे ती हिरवीगार असते. २०१६मध्ये कारवी फुलली होती. आता ती २०२३मध्ये फुलेल. लाल-जांभळा रानपावटा किंवा हत्तीची सोंड मनाला आकर्षून घेते.
कास पठारावर विंचवी, दुधली, रान भेंडी, मॉर्निग ग्लोरी, अतिबाला, रानकपास, गोडखी, खुलखुला, सोनकी, लाल-पांढरा गुंज, बावची, सातारा तेरडा, रान जास्वंद, इंडिगो, चंच, एकदाणी, गुलाब बाभूळ, केरळ, मोहरी, श्वेत दुपारी, कासिया, दुरंगी अतिबाला, जवस, रान-काळे तीळ, निसुर्डी, धामण, सुपारी फूल, अबोली, अंबाडी, काटे-कोरंटी, समुद्रवेल, मोतीचंच, गणेशवेल, जांभळी मंजिरी, विष्णू क्रांती, पान लवंग आदी ७० प्रकारच्या फुलझाडे आहेत.
पावसाळयात भांबवली पुष्प पठारावर, रंगांचा सोहळाच असतो. शासनाचा हस्तक्षेप नाही की पर्यटकांचा अडथळा नाही. पठारापासून अवकाशापर्यंत सर्वत्र नाना रंगांच्या छटा विसावलेल्या दिसतात.
कास पठाराच्या दक्षिणेला कास तलाव आहे. कास तलावाच्या भोवताली घनदाट जंगल आहे. ते सज्जनगड आणि कण्हेर धरण यांच्यामध्ये आहे. कास तलावाच्या दक्षिणेला ३० किमी अंतरावर कोयना प्रकल्प आहे. तलावाच्या जवळच भांबवली वजराई धबधबा आहे.कास पठाराजवळ कुमुदिनी तलाव आहे.
सज्जनगडापासून १३ किमी अंतरावर ठोसेघरचा धबधबा आहे. सह्याद्रीच्या डोंगररांगाप्रमाणे ठोसेघरला देखील धबधब्यांच्या रांगा आहेत. त्यातील एका धबधब्याची उंची साधारणपणे २०० मीटर आहे.
महाराष्ट्राचे आश्चर्य
महाराष्ट्राच्या ७ आश्चर्यांपैकी कास पठार हे एक आश्चर्य ठरले आहे. महाराष्ट्रातील अद्भुत आणि देखण्या सात आश्चर्यांची जून २०१३ मध्ये घोषणा करण्यात आली. शांती-सद्भावनेचे प्रतीक ग्लोबल पॅगोडा, मुंबईच्या मध्य रेल्वेचे मुख्यालय व्हीटी स्टेशन, मध्ययुगीन काळातील एक अभेद्य किल्ला दौलताबादचा किल्ला, पश्चिम घाटातील कास पठार, स्वराज्याची दुसरी पहिली राजधानी रायगड किल्ला, बुलढाण्यातील लोणार सरोवर, औरंगाबादमधील अजिंठा लेणी ही महाराष्ट्राची सात आश्चर्ये आहेत. जगभरातून मिळालेल्या २२ लाख मतांच्या आधारावर महाराष्ट्रातील सात आश्चर्य निवडली गेली आहेत.
जागतिक स्तरावर जशी सात आश्चर्ये निवडली गेली, त्याच धर्तीवर 'एबीपी माझा'ने महाराष्ट्रातूनही सेव्हन वंडर्स ऑफ महाराष्ट्र कार्यक्रमाद्वारे सात आश्चर्य निवडली, यांत कास पठार आहे. डॉ. जगदीश पाटील, डॉ. अरुण टिकेकर, राजीव खांडेकर, श्री. अरविंद जामखेडकर, डॉ. निशीगंधा वाड, श्री. विकास दिलावरी, श्री. व्ही. रंगनाथन या सात ज्युरींनी निवडलेल्या १४ आश्चर्यांपैकी सात आश्चर्यांची निवड करण्यात आली.
स्थानिक समस्या
 कासला हॉटस्पॉट हे नाव दिल्यामुळे ह्या पठाराच्या परिसरात मानवी हस्तक्षेप वाढला आहे. पर्यटकांचा ओघ प्रचंड प्रमाणात वाढल्याने अनेक समस्या निर्माण झाल्या आहेत. वन विभागाने नियंत्रणासाठी विविध उपाय केले आहेत. शुल्कवाढ केल्याने नागरिकांमध्ये नाराजी पसरली आहे. परंतु हे ठिकाण म्हणजे एका नंदनवनापेक्षा कमी नाही.
 कास पठाराच्या परिसरात यवतेश्वर-कास मार्गावर ९६ अवैध बांधकामे आहेत. नुकतेच प्रशासनाने याचा आढावा पूर्ण केला. ही अवैध बांधकामे कासच्या जैवविविधतेला बाधा आणत असून जनतेने कास पुष्प पठाराच्या संवर्धनासाठी ठोस पावले उचलण्याची प्रक्रिया गतिमान केली आहे.
येथे अपोनोगेतोन साताराइन्सिस (वनस्पती), आयडीओपिस कासइनसीस (कोळी), निम्यास्पीस गिरी (पाल) या प्रदेशनिष्ठ प्राण्यांची, वनस्पतींची नोंद झाली आहे.
फुले
कास पठारावर आढळणाऱ्या फुलांपैकी काही फ


मुंबई, 6 डिसेंबर : गेल्या अनेक वर्षांपासून मित्रपक्ष असलेल्या भाजप आणि शिवसेनेत आता मात्र टोकाचं वितुष्ट आलं आहे. दोन्ही पक्ष एकमेकांवर कुरघोडी करण्याची एकही संधी सोडताना दिसत नाहीत. विधानसभा निवडणुकीआधी भाजपने नारायण राणे यांना पक्षात घेऊन शिवसेनेला शह देण्याचा प्रयत्न केला. कारण नारायण राणे हे शिवसेनेचे कट्टर विरोधक म्हणून ओळखले जातात. त्यानंतर आता शिवसेनाही भाजपवर पलटवार करण्याच्या तयारीत आहे.
भाजपचे ज्येष्ठ नेते एकनाथ खडसे सध्या पक्षात नाराज आहेत. राज्यातून भाजपची सत्ता गेल्यानंतर तर एकनाथ खडसे यांनी माजी मुख्यमंत्री देवेंद्र फडणवीसांवर जाहीर टीका सुरू केली आहे. विधानसभा निवडणुकीच्या काळात मेगाभरतीने राजकारणात भाजपने वादळ निर्माण केलं होतं. निवडणुकीच्या निकालानंतर सगळीच समीकरणं बदलली आणि शिवसेना, राष्ट्रवादी आणि काँग्रेसचं सरकार सत्तेत आलं. त्यामुळे काँग्रेस आणि राष्ट्रवादीतून भाजपमध्ये गेलेल्या नेत्यांची गोची झालीय. तर भाजपमध्ये अस्वस्थ असलेल्या नेत्यांनी पक्षनेतृत्वाविरुद्ध बंडाचं निशाण फडकवलं आहे. या सगळ्या असंतुष्टांचं नेतृत्व ज्येष्ठ नेते एकनाथ खडसे यांच्याकडे आलंय.
एकनाथ खडसेंची ही अस्वस्थता गेल्या चार वर्षांपासून असून त्यांना आपल्याकडे खेचण्याचा प्रयत्न शिवसेनेने सुरू केल्याची माहिती सूत्रांनी दिलीय. खडसे हे भाजपचे दिग्गज नेते असून गेली 40 वर्ष त्यांनी महाराष्ट्रात भाजप रुजविण्यासाठी मेहनत घेतली. मात्र 2014 च्या विधानसभा निवडणुकीनंतर पक्षाने मुख्यमंत्रिपदाची माळ ही देवेंद्र फडणवीसांच्या गळ्यात घातली.
प्रकाश शेंडगे यांच्या नेतृत्वाखाली ओबीसी नेत्यांनी एकनाथ खडसे यांची भेट घेतली. भाजपमध्ये ओबीसी नेत्यांवर अन्याय होतो आणि हा अन्याय दूर करण्यासाठी आपण एकत्र यायला हवं अशी भूमिका मांडल्याचं प्रकाश शेंडगे यांनी म्हटलं आहे.
'भाजपमध्ये वर्षानुवर्ष ओबीसी नेत्यांवर अन्याय होत आहे. आता हे थांबवण्यासाठी आम्ही एकनाथ खडसे यांची भेट घेतली. तसचं याकरता इतर भाजपच्या नेत्यांची पण भेट घेणार आहे,' असं प्रकाश शेंडगे यांनी स्पष्ट केलं आहे. विशेष म्हणजे आज जे नेते शेंडगे यांच्या सोबत खडसे यांच्या भेटीला गेले होते त्यापैकी एकही जण भाजपचा सदस्य नाही. स्वत: प्रकाश शेंडगे हे सध्या शिवसेनेसोबत आहेत. त्यामुळे इतर नाराज भाजप नेतेही शिवसेनेसोबत जाण्याचा विचार करत आहेत का, अशी चर्चा जोर धरू लागली आहे.
शिवसेनेनंही एकनाथ खडसे यांना पक्षात घेता येऊ शकतं का, याबाबत चाचपणी सुरू केली असल्याची माहिती आहे. त्यामुळे भाजपला शह देण्याची संधी शिवसेना सोडणार नसल्याचं दिसत आहे. या पार्श्वभूमीवर एकनाथ खडसे काय निर्णय घेतात, हे पाहणं महत्त्वाचं ठरणार आहे. कारण खडसे यांनी पक्षबदलाचा निर्णय घेतल्यास महाराष्ट्रात अनेक राजकीय समीकरणं बदलू शकतात.First Published: Dec 6, 2019 12:16 PM IST


text:
सर्जनाचा उत्सव – Loksatta
सर्जनाचा उत्सव
यंदा सुवर्णमहोत्सवी वर्षांत पदार्पण करणारी पुरुषोत्तम करंडक स्पर्धा नुकतीच पुण्यात पार पडली.
September 13, 2013 1:09:01 am
यंदा सुवर्णमहोत्सवी वर्षांत पदार्पण करणारी पुरुषोत्तम करंडक स्पर्धा नुकतीच पुण्यात पार पडली. उत्तराखंडाच्या प्रलयापासून शिवाजी महाराज आणि अलेक्झांडर ग्रॅहम बेलपर्यंत अनेक वेगळे विषय या स्पर्धेतून हाताळले गेले. सामाजिक विषयांना हात घालताना विद्यार्थ्यांमधली संवेदनशील सर्जनशीलता दिसली.
पुण्याची पुरुषोत्तम करंडक स्पर्धा ही तरुणाईला एकांकिकेच्या माध्यमातून व्यक्त होण्याची संधी देणारं मोठं व्यासपीठ. गेलं अर्धशतक ही स्पर्धा सुरू आहे आणि त्यातून अनेक मोठे कलाकार घडले आहेत. नुसते कलाकार नाही तर तरुण पिढीची जडण- घडण यातून घडते, त्यांच्या विचारांना वाट मिळते. यंदाच्या वर्षीच्या स्पर्धेचा निकाल नुकताच लागला. वेगवेगळे आणि नवीन विषय, उत्तम लेखन, दिग्दर्शन, सकस अभिनय आणि प्रॉपर्टीजचा सुरेख वापर ही या वेळच्या करंडक स्पध्रेची काही वैशिष्टय़ं होती.
पुरुषोत्तम करंडकाचं वेगळेपण ठरतं ते म्हणजे नाटकांच्या विषयांच्या निवडीत. यंदाही भरपूर वेगवेगळे विषय विद्यार्थ्यांनी मांडले. त्यांना जवळचे वाटणारे, समाज हादरवणारे, इतिहास सांगणारे आणि काही अगदी वेगळ्याच विश्वात नेणारे. एकीकडे 'विष्णुगुप्त' हे आर्य चाणक्यांवर आधारित नाटक असेल तर दुसरीकडे 'क ला काना का' सारखं शिक्षणव्यवस्थेची मर्यादा दाखवणारं नाटक होतं.
'एका रात्रीची बाई'मधून माणुसकीचं दर्शन घडलं. स्त्री भ्रूणहत्या, वेश्याव्यवसाय, रॅलीज् अशा सामाजिक विषयांवरही तरुणाई नाटकांद्वारे प्रकाश टाकत होती. 'दोज फ्यु पेजेस'सारखा 'टाइम मशीन'च्या थीमवरचा प्रयोग होता तर दुसरीकडे ग्रॅहम बेल, चाणक्य यांसारखी ऐतिहासिक महत्त्व असणाऱ्या मंडळींच्या कामावर बोलणारी नाटकं होती.
उत्तराखंडात पुराने माजलेला कहर नाटकरूपात मांडणं हे तसं 'हक्र्युलियन टास्क' पण तेही विद्यार्थ्यांनी पेललं. आपल्या यंगिस्तानमधले नाटकवेडे फ्रेंड्स ग्रॅहम बेलचा टेलिफोनचा शोध ते उत्तराखंडची आपत्ती इतक्या 'वाइड रेंज'मधल्या विषयांकडे तटस्थपणे पाहत आहेत आणि त्यावर सारासार विचार करून भाष्य करते आहे, हेच यातून अधोरेखित झालं. या वेळच्या करंडकातल्या नाटकांनी तरुणाईची संवेदनशील वृत्ती आणि क्रिएटिव्ह िथकिंग यांच्या उत्तम मिलाफाचं दर्शन घडवलं.
उत्तराखंडाच्या प्रलयापासून शिवाजी महाराज आणि ग्रॅहम बेलपर्यंत
पुण्यातून या वर्षी ५२ कॉलेजेस या स्पध्रेत करंडकावर आपलं नाव लिहायला उतरली होती. 'एका रात्रीची बाई' , ' पेष्टी', 'चॉकलेटचा बंगला' ,'आम्ही तिघे आणि', 'साम्बरी' , 'उळ्ळागड्डी' ही स्पर्धेतली काही उल्लेखनीय नाटकं. गरवारे कॉलेज ऑफ कॉमर्सने मतिमंद मुलांच्या पालकांच्या व्यथा 'चॉकलेटचा बंगला' मधून उलगडल्या तर मोच्रे, रॅलीज् यासारख्या सामाजिक घटनांचे विविध पलू दाखवले ते 'फ्लॅशमॉब' या मॉडर्न कॉलेजच्या नाटकाने. फग्र्युसन कॉलेजचं 'साम्बरी' नाटक वन्य जमातीतल्या लोकांचे नातेसंबंध, परंपरा यावर बोलून गेलं. सिंहगड अभियांत्रिकी महाविद्यालयाने सादर केलेली 'एका रात्रीची बाई' स्त्री-पुरुष भेदभावात न अडकता 'माणूस' म्हणून वागवण्याचा संदेश देऊन गेली.
या स्पध्रेत तिसरं स्थान पटकावलं ते एम.आय.टी.च्या ' क ला काना का' या नाटकाने. 'आपल्या पुस्तकात ज्यांच्या पराक्रमाचे किस्से आपण वाचतो त्या शूर शिवाजी महाराजांना लिहिता-वाचता येत होतं का' या प्रश्नाचा एका चिमुकलीने घेतलेला शोध अशी एकंदरीत थीम होती. तिच्या प्रश्नाचं उत्तर शोधताना तिला सध्याच्या शिक्षणातल्या काही मर्यादाही लक्षात येतात. उत्तम सेट आणि दर्जेदार अभिनयाने नटलेला असा इतिहासाच्या पुस्तकी मांडणीवर भाष्य करणारा प्रयोग.
'बेल' ही एकांकिका स. प. महाविद्यालयाला दुसऱ्या स्थानावर घेऊन गेली. 'अलेक्झांडर ग्राहम बेल याला टेलिफोनचा शोध कसा लागला' याचं सादरीकरण म्हणजे हे नाटक. त्या काळातली परिस्थिती, वेशभूषा, भाषा आणि नेपथ्य वठवण्यात ही मंडळी यशस्वी ठरली. नाटकाला साजेसं दिग्दर्शन आणि वाखाणण्याजोगा अभिनय यामुळे नाटक उठावदार ठरलं.


text: माझी शाळा: शाळा स्तरावरील अनुदाने